Awakmu lagi bingung nggolek olahraga sing enteng dan gampang dilakoni nang omah? Lompat tali jawabane. Lompat tali iki wes gampang, enteng, alate murah, dan akeh banget manfaate. Siji, isok njogo stamina. Loro, isok mbakar kalori. Telu, ningkatno kepadatan tulang. Papat, ningkatno koordinasi tubuh. Limo, nyehatno jantung. Enem, ningkatno efisiensi pernapasan. Pitu, ningkatno kecerdasan. Dadi gawe awakmu sing sek bingung kudu ngelakoni olahraga opo, coba lompat talian ae. Wes gampang, murah, dan manfaate sak bajek keret koyok ngono. Wes ngono ringan dan isok dilakoni nang ndi ae, termasuk nang panggon sing sempit koyok kamare awak dewe. Gak usah ditunda maneh, ndang ayo lakoni saiki.


Salah siji program sekolahku yaiku nindakake KKN ing panggon sing nyelempit. Aku nemu panggon apik lan nyelempit ana ing Gresik yaiku Pulau Bawean. Pulau sing ana ing lor kutha Gresik iki pancen rada repot nalika merono. Salah siji carane yaiku nyabrang nganggo kapal. aku lan kanca-kanca KKN-ku padha nyabrang ning Pulau Bawean saka Gresik nganggo kapal feri. Sawise tekan Pulau Bawean aku kaget amarga ndelok pulau iki. Senajan cilik, Pulau Bawean nduweni panggon wisata sing akeh banget kayata Air Terjun Laccar, Pulau Gili Noko, Danau Kastoba, lan liyane. AKu wis cepak kanggo nyobak kabeh wisata alame sing ora kabeh wong bisa ngerti lan nyobak iki.


Masio pertandingan olahraga iku apik tapi pemerintah yo kudu ngawasi pertandingan iku koyok contone ngaman-no pertandingane maeng. Asline iku wes ono anjuran teko pemerintah nang petugas mboh iku TNI utowo Polisi kanggo ngamanno pertandingan iku maeng. Opo maneh nang bidang bal-balan soale sing delok iku akehe megilan terus biasane antar penonton sing delok iku mesti ono sing fanatike megilan ambek tim sing dibelo. Terus anjuran kanggo sing delok utowo pendukung tim sing lomba utowo sing bertanding yo wes diwei aturan ben ora kedaden koyok sing ora-ora koyok contone tawuran sing sampek saiki durung iso diatasi ambek panitia sing nyelenggarakno pertandingan bal-balan nang Indonesia iki.


Salah siji merk banyu putih sing ana ing Indonesia yaiku Cleo. Rasane banyu cleo rada pait yen ora biasa ngombe banyu iki. Banyu putih iki akeh maceme. Ana sing banyune diwadahi gelas, botol, lan galon. Saiki uga ana celo sing diwadahi botol cilik ukuran 330ml. Cleo botolan iki gampang digawa nandi-nandi amarga wujude sing cilik lan gampang dicekel. Cleo bisa dituku ana ing warung-warung cilik. Cleo botol cilik iki rasane pada wae karo cleo botol gedhe utawa cleo galon. Rasane tetep pait kanggo wong sing durung kebiyasa ngombe iki. Cleo botol cilik bisa digawe kanggo sapa wae sing pengin ngewenehi ngombe kanggo tamu nanging ora gelem repot.


Mbiyen cilik iku aku sering banget dolanan badminton ambek tonggo-tonggoku. Ben sore, aku mesti diceluk karo tonggoku gawe dolen bareng. Saking senenge karo badminton, aku sampe nduwe patang raket. Padahal gawe arek cilik, nduwe siji ae wes cukup. Tapi nek aku gak cukup. Aku butuh raket akeh cek isok digawe gentian. Terus mergo saking seringe aku dolan badminton, gak jarang sisan senar raket e iku moro pedhot dan marakno aku njupuk raketku sing liyane. Biasane aku dolan badminton iku ket mbari ashar sampe diobraki mamaku gawe moleh. Biasane seh nek kate maghrib iku wes diobraki, tapi kadang isok luwe awal maneh.


Jaman saiki, sembarangane iku serba otomatis, salah sijine iku pengharum ruangan otomatis. Pengharum ruangan iki salah siji alat sing isok nyemprotno pengharum ruangan secara otomatis. Cara kerjane iku nganggo fitur timer. Onok sing ben 7 menit pisan, 15 menit pisan, utowo 30 menit pisan. Ukurane yo bedo-bedo, onok sing cilik dan onok sing gede, dan iku isok disesuaino ambek ukuran ruangane sisan. Pengharum ruangan otomatis iki nganggo baterai sing dipasang nang alate dan engkok isok mlaku dewe. Pengharum ruangan otomatis bakal mati nek isi parfum e wes entek utowo bateraine sing wes entek. Pengharum ruangan otomatis iki wes isok dituku nang ndi ae, termasuk Minimarket.


Sing jenenge wirausaha iku ora kenek dainggep sepele masio iku mok cilik-cilikan polahe dadi pengusaha iku kudu siap sembarang kalir. Terus akeh-akeh wong sing wes sukses oleh dadi wirausaha mesti ngongkon kudu ulet ojo sampek gampang nyerah soale cobaane iku luweh gede timbang liyane. Nah teko sifat sing ora gampang nyerah iku maeng wong sing dadi wirausaha iku maleh tlaten terus akhire gelem ngelakoni opo sing dadi kewajibane nang usahae iku maeng. Terus nag ancene ora sabar mesti bakal dadi perkoro sing ora apik, contone iso ae maleh ora oleh pelanggan mergane kurange kesabaran oleh ngelayani. Terus mesti marakno wong sing mrono ate tuku ora sido mergane ora sreg.


Nang negoro iki sing duwe pirang-pirang sudu ambek adat budaya, mesti yo duwe pirang-pirang senjata tradisional sing digawe ambek wong duku utowo adat iku gawe berjuang bareng. Jarene gramedia senjata tradisional sing rodok terkenal iku sekitar ono rong poloan menduwur. Salah sijine sing paling gelek dipetuki yaiku senjata tradisional sing di gawe masyarakat suku sunda jaman biyen yaiku Kujang. Tapi yo ono sing ngarani nag senjata iki asline yo teko  jawa barat soale akeh wong daerah kono sing duwe ambek gunakno senjata tradisional iki. Lah senajata iku saiki akeh sing goleki soale bentuke iku sing cilik ambek duwe motif sing apik nang gamane iku maeng.


Saiki iku jaman serba gampang dan serba otomatis, salah sijine iku coffee maker otomatis. Coffee maker otomatis iku alat sing isok nyeduh espresso dengan otomatis. Gak koyok coffee maker manual, alat sing siji iki gak butuh keahliah khusus gawe nganggone. Istilahe ngono kabeh isok nggawe kopi espresso asal ngerti dan ngetuti panduan teknis sing onok. Mesin kopi iki bakal otomatis dan konsisten ngukur volume banyu panas sing kate dinggo dan bakal nyesuaino secara otomatis tekanane pas banyu ngalir melalui bubuk kopi iku mau. Biasane bentuke mesin kopi manual iki pun luwe cilik dan ringkes timbang mesin kopi manual sing biasa onok nang Kafé.


Dino iki wayahe Endi gawe melbu sekolah. Bedo koyok sak durunge nang ndi Endi mesti sekolah nang sekolah negeri, pas SMA iki de’e sekolah nang sekolah swasta. Mergo de’e entok beasiswa penuh, makane Endi isok sekolah nang kene. Sing luwe nyenengno maneh, arek-arek e sek tetep gelem ngancani Endi mbasio de’e guduk teko keluarga sogeh. Pas perkenalan sekolah, dijelasno nek onok akeh pol jenis ekskul sing disediakno nang sekolah anyare. Endi iku langsung tertarik gawe melu ekskul memanah. Soale nang sekolahe mbiyen, gak tau onok ekskul iku. Makane pas pendaftaran ekskul e dibuka, Endi cepet-cepet daftar ben isok entok kuota gawe gabung nang kono.


Salah siji bangunan sing penting kanggo umat Islam kui masjid. Masjid kui panggon ibadah kanggo umat muslim lan uga perkoro-perkoro liyane sing ono hubangne karo agama. Yen ora ono masjid neng suatu daerah sing akeh wong sing umat Islame. Nanging yen arep gawa masjid kui ora murah. Ono perkoro-perkoro sing kudu gatek yen awak dhewe arep narik dana kanggo gawe masjid. Pertama, awak dhewe kudu ngerti konsepe masjid sing arep dibangin iki. Opo apike karo masjid-masjid sing liya. Awak dhewe uga nawarke konsep-konsep sing kiro-kiro bakal gawe manfaat karo warga sekitare. Yen awak dhewe wis ngerti, opo sing awak dhewe iso tawarke seko masjid sing arep dibangun iki. Wong-wong sing arep donasi bakal luwih enteng sadaqahe mergo dheweke ngerti piye dadine masjid kui mengko.


Nag aku biyen ngaji ambek konco-konco ono sing jenenge ajaran agama sing paling tak iling-iling sampek saiki yaiku wudu. Ajaran iki asline ora mog gawe ijuk tok asline. Tapi akeh manfaate kanggo wong sing ngelakoni wudu iku maeng. Jarene guruku sing biyen ngulang wudu, nag wong ate sembayang nang masjid iku kudu wudu disek ben awake resik mboh iku teko reget utowo reget sing ora ketok moto. Lah sing jenege wudu iku ancene duwe arti resik-resik teko hadast cilik utowo gede. Lah teko kono maeng wong sing biasane wudu biasane ketok resik ambek seger, soale wong sing wudu iku ora mok ngeresiki tangan ambek sikil tok tapi mulai tangan sampek sikil iku diresiki.


Bolet (ubi)ancene rasane uenak opo maneh nag sing apik ora ono bongkengi. Mangkane aku seneng karo bolet. Lah yo opo carane masak bolet? Masak bolet iku gampange pol, cukup siapno bolet opo wae jenise, sing penting ora ono bongkenge, mari ngunu, diumbah sing resik sampek ilang endute, terus siapno banyu sak cukupe digawe nggodok. Mari ngunu lebokno bolet sing wes diresiki maeng nang njero banyu sing wes disiapno gawe nggodok. Nag wes sekitar 30 menitan delok'en bolete karo ngencepno sodo nang bolete, nag sundepane isek alot berarti durung mateng, tapi nag sundepane gampang, berarti uwes mateng. Gampang ta masake bolet? mangakane aku seneng karo cemilan iki, soale gawene gampang, bedo maneh karo sing jenenge mbote, masio digodok suwe tetep isek gatel nag ilat. mangkane aku ora seneng karo mbote.


Nag wong islam mesti ngerti sing jenenge nuzulul Qur'an. Dina nuzulul qur'an termasuk dino sing dimulyakno karo wong islam soale ono peristiwa sing paling penting kanggo wong islam. Peristiwa sing penting maeng yaiku mudune al-qur'an sing dadi kitab sucine wong islam. Nah mudune iku maeng nag tanggal 17 Ramadhan 610 M sing gowo iku Malaikat Jobril sing dituruno nang kanjeng nabi Muhammad S.A.W. nang guwo Hiro. Mankane tanggal iku mesti rame soale akeh wong islam sing podo ngerayakno dino sing paling nyenengno kanggo wong islam. Terus biasane wong islam nag ngerayakno mesti ngadakno acara koyok pengajian utow mangan-mangan bareng ambek tujuane iku digawe ngenang peristiwa maeng.


Mesin cuci liyane saka SHARP sing paling apik ning taun iki yaiku jenis SHARP ES-FL872. Mesin cuci iki jenis mesin cuci bukaan ngarep lan bentuke klasik kaya mesin cuci jaman biyen nanging mesin lan kegunaane luwih apik. Mesin cuci iki kalebu salah siji produk unggulan SHARP sing nganggo layar LED kanggo ngontrol kerja mesin sing ana ning jerone. Bahan mesin cuci iki luwih kuwat lan bisa nahan kumbahan sing kapasitase luwih gedhe. kanggo ndelok kumbahan, mesin iki dilapisi kaca sing kandel uga ora gampang ninggalake goresan. Mesin cuci iki ora berisik kaya liyane lan nyediakake teknologi anyak sing nyebabake proses ngumbahi kuwi luwih cepet.


Tibak'e sayuran yo iso digawe jajan salah sijine yaiku olahan sing teko menyok. Olahan teko menyok iku iso dadi pirang pirang werno salah sijine gethok lindri, tepung, gablok, ambek liyane-liyane. Carane gawe gethok teko menyok yo gampang, pertama kudu nyiapno menyoke, terus diresiki, dionceki menyoke sampek ilang kulite, mari ngunu diumbah maneh. Sak marine menyok iku maeng wes resik, lagek di godok karo banyu biasa sampek mateng. Nag wes mateng karek dientas terus ditirisno ben banyune ilang kabeh. Terus nag wes ilang kabeh banyune lagek di cuwili cilik-cilik ambek di campuri gulo, uya, ambek vanili. Terus diurap sampek roto. Mari ngunu, lagek dilebokno gilingane Gethok Lindri. Terus nag wes dadi ojo lali diwei parutan klopo. Nag ono jajan sing teko menyok yo ono jajan sing teko buah yaiku teko gedang sing jenege keripik gedang. Keripik gedang iki gampange pol nggawene karek tlaten opo ora.


Pas awal-awal mlebu kuliah, aku lagi sadar, jebul ekstrakulikuler, yen neng kampus sebutane UKM, sing ono neng kampus kui jumlahe luwih akeh seko pas aku sekolah wingi. Neng kampusku akeh banget jenis olahraga sing iso dileboni lan jenis-jenis bela dirine ugo akeh. Awale aku pengen milih UKM olahraga siji lan bela diri siji. Sing bela diri aku arep melu judo rencanane. Sing olahraga aku isih bingung. Pas ono koyo pameran UKM, aku golek kira-kira UKM olahraga endi sing cocok karo aku. Akhire, tak putuske milih UKM softball. Nanging pas wis kuliah, ora ono sing tak lakoni loro-lorone. Aku ora sido daftar UKM judo lan aku gur melu latian softball kui peng 5.


Film Indonesia biyen temane gur mubeng-mubeng seko horor lan cinta-cintaan. Latar panggon film sing ditayangke gur mung sekitar Jakarta lan Pulo Jawa. Sitik banget sing ngangkat soal kedaerahan. Jarene film sing crito soal budaya utowo etnis sing minoritas kui sitik pasare. Padahal, film Indonesia sing ngangkat kedaerahan kui penting banget kanggo nunjuke yen Indonesia kui negoro sing majemuk. Nanging taun 2022, perkoro kui kebukti ora bener. Taun iki sing entuk piala Citra neng kategori film dowo paling apik kui judule Before, Now, and Then (Nana). Film sing disutradarake karo  Kamila Andini kui nyeritake soal etnis Sunda lan kabeh dialog sing dienggo nganggo boso Sunda. Sak liyane kui, film Ngeri-Ngeri Sedap garapan Bene Dion Rajaguguk sing nggao latar Batak uga mlebu nominasi sing podo.


Akhir-akhir iki rasane aku lagi sensitif puol. Sitik-sitik rasane pingin marah ae. Dan iku marai aku bingung sisan. Iki gak ndak e seh aku marah marah terus. Akhire tak putusno gawe cerito nang koncoku. Aku cerito ket A sampe Z, lengkap lah pokoke. Koncoku langsung nyimpulno nek aku lagi stres banget mergo kerjaan sing numpuk. Aku rodo gak percoyo soale aku gak ngeroso stres blas. Akhire koncoku ngongkon aku gawe tes stres. Aku bingung, carane yaopo. Moro koncoku masang smartwatch e nang tanganku dan milih aplikas gawe ngukur tingkat stres. Awale aku bingung, ancen isok yo jam ngenean ngukur tingkat stres. Dadakno isok, dan hasile nyudokno nek aku ancen lagi stress puol. Aku rodo melongo sih, iki teknologi tambah suwe tambah maju banget, sampe tingkat stres ae isok diukur nganggo jam tangan.


Gaman liyane sing tak delok ana ning omahe simbahku yaiku tombak. Tombak iki dinggo golek kewan buruan ning alas jaman biyen lan digawa karo pasukan kraton. Nanging saiki, tombak kuwi sing ana mung mata tombak utawa pucuke. Ora kaya keris, tombak iki wes ora utuh amarga digawe saka bahan wesi sing kurang apik lan garapane uga kurang alus kaya garapan empu keris. Nanging ya isih landhep amarga fungsine dudu kanggo pajangan. Jare simbahku, tombak iki fungsine kanggo gaman perang, kamangka ora oleh dinggo dolanan sak penake dhewe amarga isih bisa nggawe tatu ning tangan utawa sikil. Amarga kuwi, simbahku nyimpen pusaka iki ngati-ati.


Tahun wingi aku ambek koncoku dolan bareng-bareng nang pantai sing ono nang trenggelek. Pantai'ne uwapik, terus nak kono yo rame, tapi ora nemen. Masio rame ngunu panggonane tetep kejogo kebersihane. Ora ono sampah sing pateng kemleler nag pantai-ne. Terus nag kono aku karo bocah-bocah dolanan pasir, ambek abus banyune pantai, terus goleh watu sing apik-apik sing sekirane iso digeleh nak akuarium. Mari ngunu aku ambek konco-konco foto-foto bareng ambek pirang-pirang gaya sampek pegel, sampek isen, polahe diwasi uwong ora entek-entek fotone. Akhire wes pegel foto, terus mangan bareng nag pinggir pantai iku maneg ambek delok gedene ombak sing pateng gembrujuk.


Aku duwe kanca kerja jenenge Angga. Angga iki salah siji anggota marching band ning kampusku. Dekne iki bocahe lincah lan lucu senajan awake rada lemu. Dekne seneng banget ngejak aku lunga marang omahe. Jebul Angga iki adhine salah siji pemain basket kondhang yaiku Andakara Prastawa utawa Pras. Pas tak goleki ning internet, bapak uga ibune Angga iki uga pelatih basket jaman biyen lan dadi anggota ning timnas. Bakat kuwi nurun marang Pras nanging ora marang Angga. Nanging kepiye wae, aku dadi demen banget nonton Pras wayah tandhing amarga maine apik lan mlayune cepet banget senajan awake paling cilik ning tim.


Life is Beautiful iku salah siji film teko Korea Selatan sing rilis tahun 2022. Film iki bergenre drama musikal romantis. Sutradara film iki yaiku Choi Kook Hee. Aktor ambek aktris sing dolen ndek film iki yaiku Yum Jung Ah, Ryu Seung Ryong, Park Se Wan, Ong Seong Woo, Ha Hyun Sang, ambek Kim Da In. Film iki ceritane tentang kisahe Oh Se Yeon, seorang ibu sing diagnose kenek kanker dan wektune ning dunyo garek sitik maneh. Akhire Se Yeon njaluk bojone, Kang Jin Bong, gawe menuhi kabeh permintaane sak durunge de’e gak onok ning dunyo iki. Film iki durasine 2 jam 2 menit.


Ibadah sing bener kuwi ana aturane miturut alkitab. Kanggo umat Kristiani, ibadah sing bener kuwi yaiku ibadah kanggo cara lungguh sing anteng, ngadeg, nyanyi, utawa ndunga kanggo basa roh. Tangane kudu dilempit lan merem ben bisa nyambung karo Gusti. Nanging cara iki ora tau dilakoni karo Gusti Yesus amarga Gusti Yesus iki yen ndunga ndangak marang langit lan ngalap berkah kanggo awake dhewe uga kanggo wong sing ana ning cedhake. Gusti Yesus uga lungguh simpuh. Nabi-nabi jaman biyen uga ngelakoni cara sing padha, yaiku salah sawijine sujud. Nanging cara iki akeh sing ora padha ngerti amarga tafsir kitab iki uga bedha-bedha ning saban imam.


Senjata tradisonal seko Jawa Barat kui salah sijine kujang. Kujang iki dianggep senjata sing skaral kanggo masyarakat Sunda. Senjata tradisonal sing seko Pasundan iki dadi logo daerah Propinsi Jawa Barat lan uga dadi salah siji tugu neng kota Bogor. Wiwitane, senjata iki salah siji piranthi kanggo wong tani. Nanging, suwe-suwe piranthi iki dadi senjata sing ngelambangke kewibaan kesatria tanah Sunda. Desain bentuk kujang kui maksude koyo pulau Jawa. Desain kui digawe raja seko ilam sing teko neng mimpine. Kujang uga telung lubang neng sisih penggire. Lobang kui ngelmbangke simbo Trimurti dewa Hindu, yaiku Dewa Brahma, Dewa Wisnu, lan Dewa Siwa.


Ndek setiap restoran, pasti onok sing jenenge pelayan. Tugase yo mulai melayani pelanggan sampe resik-resik area restoran. Awak dewe sebagai pelanggan sak isoke melu meringankan beban kerja pelayan sing kudu ngelayani pelanggan sing sak bajek keret, opo maneh nek restorane lagi rame. Onok cara sing paling gampang tapi membantu pelayan restoran banget. Carane iku tumpuk kabeh bekas piring sing mbari digawe mangan dadi siji, terus didekek nang tengah meja. Dijamin, pelayan bakal berterima kasih banget ambek awak dewe karena wes direwangi. Nek restorane nduwe sistem self-service, berarti awakmu kudu beresno wadah sing mari digawe mangan dan diguwak dewe nang tempat sing wes disediakno, ojok dijarno keleleran nang tengah mejo.


Pas aku nang Pontianak, aku sak keluarga dijaki nang Rumah Panjang. Pas aku dikeki eroh, pertamane aku bingung soale gak eroh opo iku Rumah Panjang. Pas disudokno fotone, dadakno iku rumah adat sing onok nang Pontianak, lebih tepate rumah adat khas Kalimantan Barat. Pas merono, aku gak nyongko nek omahe iku bakal guede banget. Pas nang foto ketoke koyok cilik, dadakno 3 kali luwe gede timbang sing tak bayangno. Berhubung bagian njerune omah iku lagi kuncian, aku mek keliling nang sekitarane omah iku tok. Teko duwur omah iku, aku isok ndelok seluruh pemandangan kota Pontianak sing gak sepiro rame iku.


Ning sosial media, lagi akeh rame kasus sing ngelibatake wong sing nduweni usaha nanging ngadakake magang sing ora manusiawi kanggo para mahasiswa. Magang iki jaer bisa mateni amarga target kerja sing ora sesuai lan jarene keakehan kanggo ukuran bocah magang. Pas ditelusuri, jebul CEO saka usaha iki mahasiswa sing abal-abal amarga kepangan omongan yen kabeh wong bisa dadi pengusaha. Nanging kenyataane kuwi ora bener amarga pengusaha kuwi butuh sinau lan kudu paham piye carane ngolah rasa lan ragene menungsa ning panggon kerja. Magang iki ora dibayar, nanging perusahaan uga ora oleh semena-mena marang pegawaine lan ora mikirake ilmu sing trep kanggo ngolah perusahaan.


Stres nggolek gawean kuwi mesti dialami wong ning taum 2023 amarga akeh krisis gedhe lan uga ora ana penghasilan sing mumpuni. Akeh masyarakat prasejahtera sing mutusake kanggo dadi pengangguran amarga angel golek lapangan penggawean. Apa sing didelok iki uga bisa dadi rujukan kondisi menungsa ning taun-taun selanjute lan bisa micu stres sing luwih gedhe. Akeh rumah sakit jiwa sing mulai mbuka praktik berobat jalan, nanging kabeh sarane ya mung njaga kondisi fisik lan tetep nggolek hiburan kaya nonton, akeh ngobrol, lan sak panunggale. Kamangka, awak dewe kudu siap ngadepi krisis iki lan dadi wong sing tangguh ben ora gampang kena stres.


Bakdo taun wingi, aku neng omahe eyangku. Eyang sing iki adi saking eyang putri saking bapak kulo. Griyo piyambakipun wonten ing daerah Wijilan cerak Alun-alun Lor kota Yogyakarta. 2 taun kepungkur, aku ora sempet nyambangi mbah Wijilan kui, amargi tesih pandemi. Dados taun wingi, ibu kulo lan kulo nyempetke ning griyanipun simbah. Sak durunge mangkat, aku arep mampir disik ning Ayam Goreng Bu Tini kanggo tuku oleh-oleh. Nanging tokone tutup, dadi oleh-oleh kagem simbah diganti karo buah-buahan. Bejone, neng jejere rumah makan ayam goreng kui ono toko buah. Ibuku tuku jeruk, apel, lan anggir. Masing-masing buahe kui tuku 1 kg.


WFH alias kerjo teko omah iku ancen marakno kerjaan luwe efektif gawe pirang uwong. Tapi, onok sisan uwong sing ngeroso gak nyaman ngelakoni kerjo nang omah. Tapi gak usah kuatir, onok limang cara ben awakmu tetep nyaman kerjo nang omah. Siji, atur jadwal koyok biasa. Misale koyok tangi isuk koyok biasa ambek siap siap kerjo koyok biasa. Loro, gawe kopi ambek mangan awan nang omah. Tujuane iku ben madakno kegiatan sing dilakoni pas kerjo nang Kantor. Telu, tuku mejo khusus sing nyaman gawe kerjo ben kerjomu iku luwe efektif sisan. Papat, pisahno antara ruang kerjo ambek ruang santai. Tujuane ben awakmu gak gampang males malesan dan tetep ngelakoni tanggung jawab sebagai karyawan. Terkahir, olahhraga dan gerakno awak. WFH iku biasane wektune luwe efektif. Awakmu isok nyelingi kerjo karo olahraga ringan ben pikiranmu luwe seger sisan.


Ibadah sing paling utama gawe wong islam iku sholat. Sholat iku disebut dadi pondasine agama. Wong iku didelok apik gak e teko sholate iku mau. Nek semisal sholatmu gak apik, uripmu melu gak apik pisan. Opo maneh, pas engkok nang dino pembalasan, amalan sing ditakoni paling pertama iku yaopo sholatmu. Sholatmu gak karuan, sing liyane melu gak karuan. Dadi gawe awakmu sing sek males sholat, ayo mulai dirutini sholat limang wektu. Onok cara cek isok rutin sholat limang wektu. Siji tok, niatno nang njero atimu nek awakmu iku butuh Allah. Nek awakmu butuh Allah, awakmu yo butuh sholat sisan. Mulai teko kono, awakmu mulai sholat nang salah siji wektu disik, terus ditambah nang wektu liyane sampe isok rutin limo limone. Ojok lali sisan dungo gawe digampangno sholat rutin nang gusti Allah SWT.


Amarga cidhek marang acara 17 agustusan, ing desa daerah omahe Andiko ngadakake lomba kesenian daerah. Ana lomba nyanyi lagu daerah, lomba angklung, lan sapanunggalane. Salah sawijining lomba sing dimelui kaliyan Andiko lan kanca-kancane yaiku lomba angklung. Saben kelompok kasusun marang 7 anggota. Akhire Andiko lan kanca-kancane latihan gawe nyiapake lomba kasebut. Dheweke latihan saben dina nganti kompak. Akhire ing tanggal 17 Agustus, dheweke tampil. Dheweke podo nderedek kabeh, nanging kudu tetep semangat. Pas wayah diceluk, dheweke ndungo bareng-bareng sakdurunge munggah ing panggung. Sawise ndungo dheweke langsung munggah ing panggung. Andiko lan kanca-kancane ngunekake angklung kompak banget. Sawise tampil, dheweke lego sanget. Saking kompake, ing wayah wara-wara, Andiko lan kanca-kancane entok juara 1.


Saiki mangan iwak iso luwih gampang. Biyen wong-wong sing tinggal neng daerah pegunungan utowo daerah terpencil sing adoh seko laut kui angel banget. Soale biyen durung ono teknologi transportasi sing cepet gowo barang lan durung ono cara nyimpen pangan ben luwih awet. Saiki ditambah teknologi pengemasan sing wis canggih. Saiki iwak seko laut iso disimpen neng kemasan cilik lan didistribusike neng endi wae. Iwak kui disimpen neng wadah kaleng sing iso awet luwih seko setaun. Jenis iwak sing biasane dikemas nganggo kaleng cilik kui biasane iwak sarden lan makarel. Mergo ono teknologi iki, kabeh wong iso mangan iwak laut termasuk wong sing tinggale adoh seko pantai.


Laptop saiki wis dadi pilihan tepat jaman saiki timbangane komputer. Soale, wong saiki luwih okeh lungone tembangane neng sak panggon, koyo kantor utowo omah. Arep jenis laptop sing opo wae, laptop kui digawe ben iso gampang digowo neng endi-endi. Mungkin, ono sing mikir yen gaweane digarap seko omah luwih penak nganggo komputer. Nanging, pas awak dhewe kerjo seko omah kui, awak dhewe ora mungkin mung neng omah wae. Mesthi ono wektu, awak dhewe kumpul karo bos karo konco-konco kerjone dhewe kanggo rapat utowo bahas projek opo piye. Yen awak dhewe ora nganggo laptop, awak dhewe bakal kangelan pas neng wektu-wektu koyo ngono.


Salah siji rukun Islam sing kudu dilakoni karo seluruh umat Muslim yaiku zakat. Zakat sing kudu dilakoni pas wulan Ramadhan iku jenenge Zakat Fitrah. Zakat fitrah iku zakat sing wajib ditokno umat islam, bah lanang bah wedok, bah arek cilik bah wong gede, ambek bah tuwek bah enom. Zakat iki dilakoni ket awal wulan Ramadhan sampe menjelang Idul Fitri. Biasane barang sing digawe bayar Zakat Fitrah iku beras ukuran 2,5 kg. Bayar fitrah iki onok tata carane. Pertama, niat disik. Mbari ngono, beras iku mau dikekno langsung nang wong sing berhak utowo diserahno nang panitia Masjid utowo Mushola. Terus dikeknoe kudu tepat waktu, batese iku sampe isuk sak wise sholat Ied.


Turu ing hotel saiki gampang banget. Ora perlu mara sik ning panggone kanggo pesen kamar. Ana website lan aplikasi sing bisa digawe kanggo pesen kamar hotel senajan kene ana ing omah. Kaping pisan, golek jenenge hotel utawa daerah sing meh dinggo nginep. Kaping pindho, yen wis nemu hotel sing dirasa pas langsung dipilih pesen hotel. Kaping telu, langsung isi data sapa sing mesen kaya jeneng, nomer, email, lan data liyane. Kaping papat, langsung dibayar. Pembayarane iki macem-macem jenise ana sing bisa transfer lan ana sing bisa bayar ning hotel langsung. Yen wis bayar, voucher hotel bakal dikirim ana ing email.


Liburan ojo didelok sebagai kegiatan sing guwak-guwak duwit. Liburan iso didelok sebagai inventasi neng awake dhewe. Liburan kui mesthi butuhke biaya, secerak opo wae lokasine. Nanging duwit kui ora sepiro dibandingke opo sing iso awak dhewe bakal entoke. Awak dhewe iso entuk pengalaman sing ora iso dinilai seko materi. Pas awak dhewe plesiran neng daerah sing asing banget, awak dhewe mulai ngeroso bedo karo wong setempat. Awak dhewe dadi iso ngebandingke, ngopo wong neng kene koyo ngene lan awak dhewe koyo ngono. Seko refleksi kui, awak dhewe dadi luwih iso ngenal sopo awak dhewe sing sebenere. Lan seko nyinauni tabiate wong seko daerah liyo, awak dhewe iso numbuhke empati.


Adi bar tuku laptop anyar amarga laptope wis rusak lan nganggu kerjoan. Senajan garapane ora ana hubungane karo desain lan video, Adi tetep wae ngerasa repot yen nganggo laptop sing jenise biyasa amarga dekne sering kerja suwe banget lan sering ngerasa ora nyaman. Laptop lawase Adi wis mulai lemot wiwit nggarap skripsi amarga dinggo terus-terusan. Banjur saiki Adi tuku laptop anyar sing tipene luwih apik lan kemampuane luwih akeh sing bisa dimanfaatke. Adi wis suwe nyelengi kanggo tuku laptop iki lan Adi ora bisa nyaman yen arep nyilih kantor sing terbatas. Untunge saiki dekne wis duwe laptop dewe lan bisa luwih bebas nggarap gawean.


Wong dodol panganan utawa katering saiki dadi bisnis sing njanjekke. Katering iki dadi salah siji bisnis kanggo nyepakake panganan lan ombean kanggo acara gedhe kayata kanggo hajatan, sunatan, rapat gedje, lan acara liyane. Adi dadi salah siji wong sing akhire ngelaksanakake bisnis iki karo kulawargane. Seminggu pisan, Adi oleh pesenan katering ing macem-macem panggon. Kayata hajatan, rapat, kanggo mangane pegawai kantor, lan liyane. Adi diewangi 10 pegawaine saben dina masak kurang luwih 100 porsi panganan kanggo diterna ing wong sing pesen. Ana sing masak sayure, ana sing masak lawuhe, ana sing masak jajane lan ana sing ngeracik ngombene. Liyane bakal ngewangi kanggo mbungkusi ing kotak menawa ana sing pesen kanggo sega kothak. Ora mung enak, panganan sing dimasak karo Adi kudu duweni gizi sing akeh lan ora ngundang penyakit liyane.


Yen nggoleki manfaat olahraga kanggo awak kuwi pancen ora ana enteke amarga saban olahraga kuwi nduweni manfaat sing bedha. Manfaat sing diwenehake iki bisa dadi salah siji semangat ben tetep sregep olahraga, utamane kanggo anak sing ana ning masa pertumbuhan. Olahraga basket iki nduwe manfaat kang akeh sing bisa marai postur awak dadi apik. Nanging, kanggo marai kuwi tetep maksimal, ana sing perlu dilakoni, yaiku pas pemanasan lan peregangan, awak lan sikil kudu maksimal ben peredaran darah dadi lancar. Banjur sinau teknik lan ora gampang nyerah ben awak kuwi ya bisa amarga kebiasa dilatih. Sing paling penting yaiku gizi lan istirahat sing cukup.


Pas aku cilik, panganan sing paling tak senengi yaiku Getok Lindri, panganan sing teko menyok (menyok podo karo singkong) sing diwei jingo warna-warni, terus bentuk'e, koyok emi tapi kotake luweh cilik. Rasane uenake pol opomaneh ditambai karo parutan klopo. Nag bocah saiki paling yo ora ngerti opo panganan getok lindri iku. Nah carane gawe yo gampang, bahan-bahane yo ora angel yaiku menyok sing wes dioceki ambek ditugel-tugel, gulo putih, uya, vanili, parutan kelopo sing digawe muwuri nag wes getuke kebentuk. Nag bahan-bahan iku maeng wes siap, menyoke diratakno ambek gulo, uya karo vanili. Nag wes roto karek digiling karo gilingane getok. Nag wes kebentuk lagek diwuwuri karo parutan kelopo.


Biyen pas aku isek kerjo nang Kota Pahlawan, koncoku ngejak dolanan ambek sky dyving nag Kota Apel. Tapi polahe aku ora duwe duwek akire yo ora budal. Nah olah raga iki termasuk olah raga sing paling serem ambek ora karuan soale iku nyicir teko duwur pesawat ambek gowo parasut sing engko digawe nyelametno wong sing olah raga maeng ambek digawe mudune. Iku munu ora murah soale nak pisan tok ae biayae luwong larange. Opo maneh nag bolak bailk yo tambah larang. Sing garai larang iku asline standar keselamatane ambek peratan keselamatane sing ancene digawe soale iku taruhane nyowo. Nag salah saitik utowo alate moro-moro ora fungsi yo tahlilan bareng.


Yen kanggo wong sing seneng foto kui, panggon umum iso dadi salah siji panggon favorit kanggo awak dhewe jupuk-jupuk foto. Akeh objek-objek sing menarik, mbuh kui wong, gedung, utowo sing liya-liyane. Nanging, awak dhewe kudu sadar yen ora kabeh wong kui gelem dijipuk gambare. Dadi sakdurunge awak dhewe jipuk foto neng panggon umum, awak dhewe kudu gateke beberapa perkoro. Sing kesiji, awak dhewe kudu delok-delok panggon umum kui pancen entuk dijupuk gambare opo ora. Soale, ono beberapa panggon umum sing duwe aturan koyo ngono. Sing keloro, awak dhewe pas arep moto uwong kui jaluk ijin disi supoyo dheweke ora nesu. Yen awak dhewe golek momen sing opo onone dadine awak dhewe motret disik, awak dhewe takoni kui masalah opo ora.


Hubungan marang keluarga kuwi bisa dadi salah siji cara kanggo ndelok kepiye sifat pasangan sing dikarepake. Yen kenal keluargane kanthi apik, awak dhewe uga kudune ngerti kepiye dekne ngabekti marang ibu lan ramane. Sifat iki bisa didelok saka carane ngomong lan uga kepiye ngutamakake keluargane. Kadhang ana wong sing ora gelem yen disingkirake saka prioritas amarga bojone luwih eman karo keluarga kandung, nanging kabeh kuwi salah. Kudune yen tambah eman kuwi ya tambah apik kanggo kriteria anyar. Banjur awak dhewe kudu ngerti kepiye carane pasangan ngatur kebutuhan pribadi, pasangan, lan uga kanggo keluarga ben mengko ora dadi masalah sing gedhe.


Honai iku salah siji rumah adate Papua. Tapi unike, gak kabeh daerah nang Papua onok omah iki. Honai iki mek isok ditemoni nang suku Dani, tepate nang lembah Baliem, kabupaten Jayawijaya, Papua. Honai iku sebutan gawe rumah adat sing dinggoni wong lanang. Nek gawe wedok, jenenge iku Ebe’ai. Omah iki nduwe ciri khas e, yaiku bentuk dasare bunder ambek rangka kayu terus atape bentuk kerucut sing terbuat teko jerami. Duwur omah iki mek 2,5 meter. Kabeh bahan omah iki iku terbuat teko kayu ambek jerami utowo ilalang. Honai gak nduwe jendelo dan mek onok siji pintu. Siji omah Honai onok rong lantai sing fungsine bedo-bedo.


Mitigasi bencana iku dilakoni sak durunge kedaden onok bencana alam utowo bencana liyane. Tujuan mitigasi iku salah sijine gawe ngurangi dampak sing bakal ditimbulno, terutama gawe penduduk sekitar kono. Salah siji cara gawe ngelakoni mitigasi bencana iku nganggo robot mitigasi. Jenis robot mitigasi bencana iku mulai teko robot pencegah kebakaran, robot pendeteksi tsunami, ambek robot patrol utowo pemantau omah ambek gedung. Keberadaan robot mitigasi bencana iku bener-bener ngemudahno tugase menungso pol. Soale robot iku mau isok ndeteksi gejala-gejala bencana sing kate kedaden terus bakal ngirimno sinyal nang sistem sing dicekel menungso dan ngekeki informasi nek bakal kate onok bencana iki. Temenan sih, robot mitigasi iki bermanfaat pol.


Salah siji tokoh agama wedhok sing akeh dadi idola amarga kawicaksanaane yaiku Maria Teresa Bojaxhiu utawa sing luwih dikenal karo Bunda Teresa utawa Mother Teresa. Bunda Teresa iki salah siji biarawati lan misionaris saka Kalkuta, nanging isih keturunan Roma. Bunda Teresa iki dihormati karo umat Katolik lan dikanonisasi, kamangka jenengke dadi Santa Teresa. Ing taun 1950, Bunda Teresa nggawe organisasi Misionaris Cinta Kasih ning Kalkuta nan ngabdi marang wong kang lara, wong mlarat, yatim piatu, kanthi 47 taun. Ing taun 1970, gerakan kemanusiaan iki tambah gedhe lan kondhang amarga kegiatan kemanusiaan sing dilakoni. Sak wise Bunda Teresa seda, gereja Katolik ngewenehi gelar tambahan yaiku Beata utawa sing diberkati.


Nduwe tanduran ning kamar kuwi mbutuhake usaha sing luwih angel tinimbang wong sing nandur ning jaba. Perawatan tanduran sing ana ning jero kamar iki luwih angel amarga rawan bosok amarga ora kena srengenge. Tanduran ning jero kamar, utamane kamar sing cilik kuwi bisa marai rugi yen ora ana ventilasi amarga bakale rebutan oksigen karo wong sing urip ning kamar kuwi. Tanduran sing ana ning kamar iki uga rawan mati amarga ora oleh nutrisi sing cukup kajaba tanduran iki jenis tanduran sing kudune ana ning jero ruangan kaya gelomban cinta, anthurium lan uga sirih gading. Becik nandur tanduran banyu sing ana ning jero akuarium.


Es Lilin iki salah siji lagu daerah sing asale teko Jawa barat. Lagu iki ceritane guduk nyeritakno tentang kuliner es lilin, tapi tentang wong wedok sing gelisah mergo dicedeki ambek wong lanang. Pesan teko lagu iki iku kabeh wedok kudu ati-ati nek milih pasangan urip. Lagu sing siji iki dinilai menipu banget. Yaopo gak, lagu iki mesti dinyanyikno dengan irama ambek cara nyanyi sing ceria. Wong sing sekilas ngeruknokno pasti bakal ngiro iku lagu sing ngutarakno kebahagiaan. Tapi nek didelok arti lagune, dadakno iki lagu cukup sedih, berbanding terbalik ambek iramane. Iku opo’o lagu iki dianggap menipu gawe beberapa uwong.


Wektu preinan kui, kerep dimanfaatke bocah-bocah kanggo dolan karo koncone. Timbangane anak ngeguak wektu sio-sio, mending anak-anak kui diajak neng panggon liburan sing ono edukasine. Masa kanak-kanak kui kudu dimaksimalke. Pas isih cilik kui, anak iso ngembangke potensial seko jero awake. Dadi selama isih masa perkembangan kui, anak-anak kudu diwehi stimulus sing iso ngemaksimalke potensiale. Taman Pintar iso dadi alternatif panggon liburan sing ora mung seru nanging uga mengedukasi. Neng Taman Pintar ono panggon dolanan sing iso ngekei stimulasi motorik kasar anak. Neng kono uga akeh wahana sing iso ngejembarke wawasan anak babagan ilmu pengetahuan alam. Taman Pintar kui uga duwe planetarium kanggo memfasilitasi anak-anak sing pengen ngerti babagan luar angkasa.


Saban taun, ning pesantrene adhiku, mesti ana bimbingan kanggo nyiyapake kondisi benca alam. Lokasi pesantren sing ana ning cedhak daerah banjir marai adhiku kuwi kudu kuwih waspada amarga bencana kuwi bisa sewayah-wayah teka lan uga bisa marai rugi material lan uga marai penyakit. Senajan wis dibangun bendungan, nanging para pengurus pesantren kuwi isih kuatir amarga udan ora bisa diprediksi. Para santri nduwe kewajiban bisa renang lan uga kudu bisa nyelametake barang-barange dhewe. kegiyatan iki mesti ana setaun sepisan. Sak liyane banjir, santri uga diajari carane antisipasi bencana liyane kaya kebakaran, gempa bumi, lan uga angin puting beliung ben tetep selamet.


Pas dolan nang daerah bunder gresik ono sing jenenge panggonan ibadae wong islam sing gayae koyok gaya-gaya andalusia. Panggonan iku pas pinggire terminal bunder. Pas aku dolan mrono iku rodok bengi sekitar mari magrib soale teko suraboyo terus mampir mrono sisan soale pegel. Mari ngunu sing jenenge masjid KH.Ahmad Dahlan maeng iku fasilitasi gawe pengunjung utowo sing ibadah mrono maeng lengkap, dadi wong sing pengen ibadah nang kono mesti seneng soale kondisine bersih, terus ono AC-ne, mari ngunu ono panggonan santaine. Sak liyane iku bentuk bagunane iku garae moto maleh seger soale modele iku koyok timur tengahan ambek ono wit sing koyok model wit kormo ngunu, mboh iku kurmo temen mboh ora yo ora ngerti.


Nag delok pertandingan sepak bola saiki iku kudu ngerti peraturane soale wes seje ambek biyen sing sak durunge ono covid. Peraturan iku maeng koyok ora oleh gowo bahan, barang utowo benda sing iso garai wong iku cidera nang pingire wong sing delok maeng, terus ono maneh sing ngelarang nag gak oleh ngelakoni penggawean sing bakal ngewoi pertandingan iku maeng. terus yo ora oleh rokokan barang, ambek ora oleh mlebu nang panggonan sing ancene kanggo sing main bal-balan. kudu gowo id card barcode gawe penonton sing nang tribun soale kanggo bukti ben ora oyokan ambek penonton liyane. Nah aturan-aturan iku sing kudune dilakoni ambek wong sing delok bal-balan maeng.


Dodolan teko omah saiki wes mulai akeh, mboh iku jajanan, pulsa, ambek liyan-liyane. Nag daerah sing tak kosi iki akeh wong sing ngomah nang kono iku buka warung cilik-cilikan kanggo mangane mahasiswa. Nah gawe warung cilik-cilikan nang omahe dewe ancene ora sepiro gede modale polahe omahe utowo panggonan dodolane maeng wes ora atek nyewo akhire iso ngadol rodok morah, mangkane saiki akeh wong sing gelem manfaatno omahe dewe kanggo dodolan soale yo iku maeng, sak liyane iso nambahi pemasukan sing ono terus sakben dinone, tapi ora ngetokno duwek kanggo nyewo panggonan gawe dodol maeng. Terus sak liyane iku dodolan iku maeng yo enak ora kudu nunggoki terus soale kenek digawe nyendak liyane.


Ana bedha antarane Idul Fitri lan Idul Adha babagan aturan mangan. Aturan iki uga ana kaitane karo wulan ramadhan lan dzulhijah uga aturan poso sunnah sak uwise dina riyaya kuwi. Wayah Idul Fitri, sak durunge sholat, umat islam oleh mangan amarga wis dianggep rampung poso lan ora perlu poso maneh. Hukum mangan iki uga sunnah amarga kanggo mengeti dina kemenangan. Nanging, sesuke umat muslim wis oleh poso syawal. Bedhane karo Idul Adha, wayah Idul Adha iki umat muslim sunnahe sak durunge sholat Id kudu nahan ora mangan dhisik. nanging 3 dino sak uwise kuwi, umat muslin ora oleh poso. Telung dina iki diarani dia tasyrik.


Liburan semester mesti dadi wektu sing pas gawe ngumpul ambek dulur-dulur sing omahe adoh. Biasahe podo seneng ngumpul dadi siji nang omahe simbah. Onok akeh banget kegiatan sing isok dilakoni bareng-bareng. Salah sijine dolan permainan karet. Tapi sakdurunge dolan, kudu ngepang karete disik sampe dadi tali sing dowo. Nang kene bakal dijelasno cara ngepang karet dadi tali dowo. Pertama, jupuk 2 karet. Terus karet kedua dideleh ndek tengahe karet pertama. Mbari ngono tarik sisi kiwo karet kedua nang njero karet pertama sampe ketemu ambek sisi tengene karet kedua. Wes ngono, awakmu garek nglebokno karet ketiga ndek tengahe karet kedua sampe seteruse. Nek wes cukup, baru diiket cek gak ucul. Tali teko karet siap digawe dolan.


Kitab suci agama nang negoro iki utowo negoro liyane nacene bedo-bedo soale angger negoro yo duwe pirang-pirang agama sing kudu dijogo kanggo jogo kerukunan masyarakat nang negoro iku maeng. Lah sing diarani kitab suci agama yaiku buku sing ngajarno ajaran agama iku awit teko urip sing bener iku koyok opo sampek golek erejeki sing bener barang koyok opo iku yo nang jero kitab iku. Lah kabeh kitab suci iku mesti noto uripe wong sing ngelakoni agama iku maneg mangkane nag jero agama totonan urip sing bener iku mesti diulangno ben ora podo kewohan urip utowo kesasar nang jero uripe. Dadi wong sing duwe agama mesti uripe akeh-akeh ora usah utowo ownge ora otos atine.


Sak durunge salat utowo ngelakoni perkoro-perkoro ibadah liyane, koyo moco Alquran kui, awak dhewe kudu wudu disik. Wudhu kui tujuane gawe awak dadi suci. Syarate wudu kui, kudu ono banyu ngalir sing cukup. Carane jupu wudu kui, wiwitane awak dhewe kudune maca niat sih. Banjur awak dhewe ngeabus tangan disik. Sing keloro, awak dhewe kudu kumur-kumur. Sing ketelu, ngerisiki lobang irung. Sing ketelu, basih kabeh permukaan kulit neng rai. Sing kepapat, ngebasus pergelangan tangan tekan siku, sing tengen lan kiwo. Ketelu, basuh permukaan kuli kepala sing dilanjutke neng kuping. Bar kui, ngebasuh sikil, seko ujung driji tekan mata kaki, loro-lorone. Kabeh gerakan kui dibasih secukupe, paling akeh 3 kali.


Pas cilik disik aku isih tinggal neng Bogor. Pas wayah preinan, sok-sok aku dolan neng omahe simbahku. Omahe simbah kui omah sing disik dipanggoni ibuku dhewekan pas kuliah. Neng omah simbah kui ono rong TV. Siji TV diseleh neng ruang tamu lan sijine meneh ono neng kamar. TV sing ning ruang tamu kui jenise isih TV sing biyen TV tabung. TV kui ukuran 21 inci. TV kui biasalah, wis apik pas neng jamane. Nah, sing unik kui TV sing neng kamar. Soale, kui TV sing dienggo ibuke disik pas isih kuliah. TVne kui jenis TV tabung sing ukuran 14 inci, malah luwih cilik. Wernone ireng. Mergo wis lawas banget, TVne kui kudu dienteni panas disik lagi gambare muncul kabeh. Pas lagi awal diurupke kui, mung ketok garis tipis neng tengah siji, nanging tetep ono swarane.


Reuni karo konco pas jaman sekolah iku dadi momen paling menyenangkan gawe beberapa uwong. Sing paling berkesan iku biasane nek wes reunian ambek konco kuliah. Hal iku mergo masa kuliah iku masa transisi tumbuh dan berkembang ngadepi dunyo dewasa sing pelik banget. Dan masa-masa iku dilalui awak dewe bareng konco pas jaman kuliah. Dadi rasane ben ketemu konco kuliah iku seneng banget dan berkesan banget. Wes ngono, konco kuliah iku sing paling eroh ambek kemampuan dan ketertarikan e awak dewe. Kadang mereka yo nawari lowongan pekerjaan sing cocok gawe awak dewe sing durung entuk kerjaan. Dadi reunian ambek konco kuliah iku isok sekalian gawe ngejalin relasi sing luwe luas maneh.


Tempayan inggih punika  piranti ingkang  saged dipunpanggihi wonten pawon tradisional. Bentukipun kados  kendi saking  lempung  utawi watu. Bagian inggilipun amba kangge nglebetaken beras utawi toya.  Tempayan ugi saged dados wadah kangge daharan ingkang difermentasi kados alkohol. Jaman biyen, tempayan diangge wadah nyimpen barang-barang ingkang reginipun awis. Pinten-pinten tiyang ugi nganggep tempayan kados barang pusaka ingkang kedah dipunjagi. Ukuranipun benten-benten kados wadah kangge nyimpen toya sakmenika. Tiyang Indonesia gadhah sebutan ingkang benten-benten kangge tempayan wonten saben daerah. Menawi pengen nyajekaken toya wonten meja, wadahipun boten ngangge tempayan, nanging ngangge kendi toya. Kendi toya menika bentukipun ramping, bagian kangge mendal toyanipun alit dados katon sae menawi dipunangge.


Barang elektronik sing kudune dikenalke wiwit cilik ning jaman saiki yaiku laptop. Akeh banget bocah cilik sing mulai dikenalake karo teknologi. Miturut informasi, ning Singapur wis akeh siswa SD sing diajari babagan koding lan nggawe program komputer sing migunani kanggo urip saban dinane. Nanging, Indonesia durung siap yen dikongkon niru negara tetangga kuwi amarga sarana sing kurang lengkap lan ora ana subsidi khusus kanggo teknologi. Ditambah penduduk Indonesia akeh sing ana ning isor garis kemlaratan lan luwih mentingake tuku panganan tinimbang pendidikan. Kamangka, awak dewe sing isih enom iki kudu bisa dadi agen kemajuan bangsa lan ngolah sumber daya menungsa wiwit umur sekolah.


Onok kisah nek wong iku selama uripe gak tau lalai ambek sholate, tapi wong iku tetep melbu neroko. Pas ditakoni, dadakno wong iku gak isok njogo diri teko hadas. Hadas sing dimaksud iku jenenge wadi. Wadi iki cairan sing metu teko kemaluan pas uwong wes mari ngoyo utowo ngelakoni pekerjaan sing megelno. Biasane wong gak ngeroso nek teko lubang kemaluane ngalir metu cairan wadi soale teksture sing cair koyok banyu. Dikirone mek banyu biasa, padahal iku cairan wadi dan iku najis. Makane sek akeh uwong sing ngeremehno iki soale akeh sing gak sadar. Cairan wadi sing kenek nang klambi iku marakno wudhune gak sah, bahkan sampe marakno sholate sisan gak sah soale iku najis dan kudu diresikno karo banyu resik.


Tahun wingi tepake ulan suwelas, aku jajal nandur-nantur lombok nang pot cilik-cilik ngunu. Tak kira lomboke iku maeng ora terik soale alum ambek rodok rontok godonge. Terus mari rontok sampek entek tibake mupus maneh nang pange godong sing rontok maeng. Nah sampek saiki lomboke akhire uwoh gede-gede, yo luwong kenek gawe tomboh pedes nag mangan gorengan. Soale wes dadi kebiasaan nag mangan gorengan yo mesti mek lombok kanggo gandengi pedise maeng, terus nag ora ono pedise iku ora enak, opo mane nag sing jenenge tempe goreng ambek tahu petis. Yo tambah goleki lombok mergane enake pol nag digandenge ambek lombok.


Wong urip nang gunung ambek wong urip nag panggonan sing umume dipanggoni menungso iku ancene bedone pol. Nag nang gunung iku ono pirang-pirang perkoro sing ancene kudu diperhatekno yoiku koyok lingkungan gunung iku maeng apik opo ora kanggo omah-omahan mergane nang duwur gunung iku ora ono wong akeh, Terus lingkungan nang kono iku aman opo ora teko perkoro-perkoro sing bakal ngancem keselametane wong sing bakal urip nang gunung maeng. Mari ngunu kondisi alame sekitare iku piye, pantes ambek aman opo ora gawe urip nang gunun iku maeng. Nah perkoro-perkoro iki maeng ancene kudu diperhatekno kanggo uwong-uwong sing urip nang gunung.


Salah sawijine masalah sing ana ning dapur lan akeh wong sing ora sadar ya babagan karesikan alat masak kaya telenan. Ana istilahe yaiku kontaminasi silang. Kontaminasi silang iki disebabake campuran sisa zat nabati karo hewani sing nuwuhake bakteri lan bisa ngerusak gizi panganan. Cara sing bisa ngilangake kontaminasi silang iki ya misahke alat masak kanggo ngolah nabati lan hewani lan ngumbah alat masak sing resik. Telenan iki ya paling rawan kena kontaminasi silang amarga sering digawe ngirisi bahan-bahan mentah. Ning standar manca negara ya sajane alat masak iki ora oleh dicampur lan kudu duwe tetengere dewe, apa maneh telenan kayu sing gampang kena rembesan banyu.


Jogja gadhah daharan saking mi ingkang khas lan boten saged dipunpanggihi wonten panggonan sanes. Kula remen sanget dahar mi menika amargi raosipun eca. Mi punika asmanipun mi lethek. Aslinipun mi lethek saking Srandakan, Bantul. Disebat mi lethek amargi werninipun lethek alias kusam. Werni mi ingkang lethek punika amargi glepung ingkang dipundamel mi sanes glepung gandum utawi trigu, nanging glepung tapioka utawi kanji kaliyan glepung gaplek saking tela. Glepung kanji ingkang dipepe wonten andhapipun srengenge gadhah werni ingkang lethek. Nalika didahar, mi lethek kraos kenyel ugi langkung kandel ketimbang mi sanesipun. Proses damel mi lethek boten kagem pewarna utawi pengawet. Kados mi sanesipun, mi lethek sages diolah dados mi goreng utawi mi godhog.


Menurutku, tau tinggal neng deso penting. Alesane supoyo awak dhewe ngerti piye carane hidup sing sederhana. Awak dhewe kesuwen tinggal neng daerah kota dadi pola pikire sing awak dhewe duwe kui kabeh-kabehane kudu instan kudu cepet. Neng kota kui, golek informasi gampang, akses pendidikan gampang, pilihan gaweane akeh, lan iso ono meneh keutungan sing sifate material sing iso awak dhewe entuke neng kota. Neng deso kui kewalikane, opo-opo neng kono serba alon lan angel dientuke. Awak dhewe iso sinau sabar lan bersyukur neng kono. Neng deso arep neng endi-endi wae adoh. Neng puskesmas wae angel opo meneh neng panggon hiburan sing liyo. Malah neng deso kui, awak dhewe mung arep golek sinyal wae wis angel.


Salah siji budaya sing ana ing Sidoarjo yaiku nyadran. Budaya nyadran iki dadi bentuk syukur wong Sidoarjo ing Gusti babagan laut. Aku lagek iki melu nyadran ana ing kali cedak omahe Mbahku. Aku numpak kapal nuju tengah laut panggone kupang sing bakal dipanen. Sadurunge ana ing tengah laut, ora lali aku dijak nyekar ana ing kuburane wong sing dipercaya dadi luhure Sidoarjo. Ing tengah laut aku langsung ngefoto kegiatan nyadran iki kanggo dadi tulisan sing bisa dimot ana ing koran. Ora mung kuwi, aku dadi ngerti yen wong ing Sidoarjo isih nglestarikake banget tradhisi sing ana lan usaha kanggo ora ngilangke tradhisi iki.


Aku urip ning kampung sing adhem ayem uga rukun tentrem. Pak RT kerep nggatekake babagan keamanan ning kampung lan melu njaga ronda. Kampungku iki uga lancar banget ngadakake acara kaya pengajian, tahlilan, lan acara kampung liyane. Karang taruna ning kampungku uga aktif. Ibu-ibu padha melu PKK lan sering ngadakake kegiyatan kaya ngurusi kebon RT bareng, nandur sayuran lan hasile bisa dinikmati karo wong sing ana ning kampung. Saban Minggu Legi, ning kampungku uga anan kerja bakti. Kabeh wong mesti melu, mulai saka bocah kanthi wong sing wis sepuh bisa melu kerja bakti iki amarga wis kaya keluarga dhewe. Yen ana bahaya, mesti njaga lan melu waspada marang kampung.


Aku kui kepengen jajal nyelem bebas. Senadyan aku ora patio iso renang, aku kepengen sinau nyelem bebas kui. Bebas sing dimaksud neng kene kui pas nyelem awak dhewe bebas karo alat-alat sing ngerepoti, koyo tabung oksigen. Olahraga ekstrem iki mung butuhke alat sing minim banget, awak dhewe mung butuh kanggo klambi khusus kanggo nyelem lan koco moto nyelem, malah awak dhewe ora butuh nganggo sepatu kodok. Senadyan jejnenge ono bebas, nanging nyelem model koyo ngene iki tetep ono aturane. Salah sijine, awak dhewe ora entuk nyelem dhewekan. Paling ora, awak dhewe kudu dikancani sak wong. Wong kui sing bakal nyelametke awak dhewe yen ono opo-opo. Ngelakoke olahraga ekstrem iki yo ora entuk sembarangan, awak dhewe kudu duwe sertifikat disik.


Wong nag desoku ancene ora sepiro ngerti masalah gizi. Tapi wong kono ngerti manfaate godong kelor salah sijine gawe ngedukno darah tinggi. Nag ndelok fungsi iku, podo karo keterangan sing dijelasno nag situse  halodoc sing ngarani nag godong kelor iku kenek digawe ngontrol tekanan darah.  Terus fungsi liyane yo ono yoiku kenek digawe ngedukno kadar gulo nag ngone awak. Sak liyane godong kelor yo ono buah sing duwe fungsi apik kanggo ngedokno darah tinggi yaiku semongko, Bauh iki gelek ditandur ambek wong nag sikitare desaku, biasane ulan 7an lagek panen. Nag situse alodokter, buah iki dijelasno nag duwe kandungan vitamin A, C, kalium, ambek magnesium. Buah iki yo duwe L-citrulline sing iso ngambakno otot, dadine iso ngedukno tekanan darah tinggi.


Pas ujian kelulus SD, kabeh mata pelajaran kui diujike, termasuk mata pelajaran musik. Sak durunge aku pindah neng SD Negeri, aku sekolah neng SD swasta. Sekolahku sing biyen kui ora ngajarke blas babagan lagu nasional lan lagu daerah. Aku dadi rodo kangelan ngetuti pelajaran kui. Tese kui, kudu mainke siji lagu nasional kanggo alat musik, siji lagu nasional sing dinyanyike lan loro lagu daerah. Lagu kui diundi. Aku entuk lagu Menthok seko Jawa lan lagu Tanduk Majeng seko Madura. Sing lagu jowo kui rodo lumayan tak nyanyike lagu aku. Nanging lagu sijine sing seko Madura kui angel banget. Kanggo aku nada kui ora biasa lan bosone kui beda banget. Aku keangelan ngapalke lagu kui.


Sholat kanggo wong Islam iku wis dadi kewajiban saben dina. Sedina ana 5 wektu sholat sing kudu dilakoni.  Yen isuk sadurunge srengenge metu iku sholat shubuh, yen awan kira-kira jam 12 iku sholat bedug, yen sore jam 3 iku sholat ashar, yen sore nalika srengenge wis mudhun yaiku sholat maghrib, yen bengi banget kira-kira jam 7 yaiku sholat Isya. Nalika sholat uga ana gerakan sing dilakoni. Kaya mbungkuk, sujud, lan liyane. Kabeh gerakan iku duwe manpaat. Salah sijine yaiku bisa gampang nggawe sirkulasi darah dadi lancar, bisa neglancarna pencernaan, ningkatake kesehatan jantung, lan bisa ngilangake lara geger. Mangkane aja lali kanggo sholat saben dina.


Sing jenenge tonggo yaiku wong sing biasane omahe nang pinggire omahe awak dewek kabeh. Nah sing jenenge tonggo iku maeng mesti wong sing paling parek ambek awak dewek sing biasane urip mboh iku nag perumahan, deso utowo nang kota. Kabeh wong mesti duwe sing jenenge tonggo. Nah urip ambek tonggo iku termasuk salah sijini wong sing biasane gembulan ambek wong sing ono nang pinggire wong sing urip iku maeng. Nah urip ambek tonggo iku ora kenek sak enake dewe mergo tonggo iku yo mesti duwe kepentingan dewe-dewe ambek ora karoan. Nah nag iso urip ambek tonggo iku sing rukun ben nag ono opo-opo iku iso jaluk tolong ambek ora isin.


Awak dewe gak onok sing gak eroh ambek game sing jenenge The Sims. The Sims iki permainan komputer simulasi strategik. Game iki didesain ambek desainer permainan Will Wright, dipublikasikno karo Maxis, dan didistribusikno ambek Electronic Arts. Game iki dirilis pertama kali pas tanggal 4 Februari 2000. Game iki iku sederhanane simulasi aktivitas sehar-hari nang rumah tangga. Fokuse iku bakal nang menungso virtual sing diarani Sims. Pemain game iki isok ngatur aktivitas keseharian Sims, mulai teko turu, mangan, moco, adhus, dolanan, kerjo, utowo sing liyane. Sims iku mau isok digawe dewe ambek pemaine, mulai teko bentuk wajahe, perawakane, werno kulite, werno rambute, dan sembarang kalire.


Sak liyane rempah tahu, aku ya seneng mangan pecel. Pecek kuwi akeh jenise kaya pecel madiun, pecel kediri dan sak panunggale, nanging sing paling tak senengi yaiku pecel Kediri. Pecel kediri iki bumbune luwih alus lan ana tambahan kemangi segere. Sayuran sing biasa ana ing pecel kediri iki sing paling khas godhong kenikir. Godhong iki jarang ditemoni ning njaba Jawa Timur. Godhong iki yen digodhog rasane seger lan ana wangine, cocok karo bumbu pecel sing gurih, pedhes lan ana legine. Pecel iki paling enak dipangan ning pincuk utawa piring godhong sing dibentuk kaya mangkok. Pecel iki ora nganggo krupuk, gantine yaiku rempeyek kacang.


Hotel sing duwe fasilitas apik ambek janjikno, kadang yo isek ngecewakno pelanggan sing nginep nang kono. Kancoku sing tau nginep nang hotel ngandani nag nginep nang hotel opo-opo nag pengen nambah kudu bayar, ambek ora oleh potongan rego blas, mari ngunu kadang waktu metune sakdurunge entek iku wes dikongkon metu, jarene ben steril sak durunge waktune entek. Terus nag nang penginapan masio iku  fasilitasi apik tapik iso rodok enak, kadang isek oleh potongan rego- nag nambah-nambah ngunu masio iku ora apik fasilitasi ambek opo sing disudohno, tapi isek layak digawe nginep. Mangkane nag ate golek hotel utowo penginapan kudu ati-ati ambek sing ngolah hotel utowo penginapan solae kadang awak dewek iso digedor regane.


Aku ora sepira seneng sambel trasi, nanging aku ngerti cara nggawene. Sambel trasi iki duwe mambu lan rasa sing khas tinimbang sambel korek utawa sambel bawang amarga ana tambahan trasi. Sak durunge nggawe sambel, trasi iki mau dibakar ning nduwur kompor kanthi ngetokake mambu sing rada nyengat tur ben ora kerasa mentah. Bar kuwi, campur trasi karo uyah, lombok, tomat, gula lan bawang putih. Bahan-bahan iki, kajaba uyah, bisa digoreng disik ben sambele awet tur ana rasa gurihe. Ning warung penyetan Lamongan, biyasane ditambah lenga jelantah bekas goreng iwak. Rasane dadi luwih gurih. Bar kuwi diuleg kanthi alus lan bisa dipangan karo lalapan lan penyetan.


Olahraga kui ora mung apik kanggo kesehatan awak, nanging uga kesehatan mental awak dhewe. Misale, yen awak dhewe ora iso fokus lan mikir kanthi jernih kui mungkin mergo awak dhewe kurang olahraga. Oksigen sing digowo getih neng uteke awak dhewe kwalitase kurang apik lan jumlahe uga mungkin kurang, dadi pikiran awak dhewe terganggu. Yen awak dhewe gerak kui, awak dhewe iso ngunggahke adrenalin. Iki iso marake awak dhewe luwih optimis kanggo jalani urip lan iso jipuk keputusan-keputusan nganggo utek sing jernih. Olahraga iso ngerampungke masalah kui. Mungkin, hasil ora langsung keroso nanging yen iso dilakoni kanthi rutin, efek neng kesehatan mentale dhewe bakal keroso.


Semeru iku gunung tertinggi sing onok nang pulau Jawa. Lokasine nang Lumajang, Jawa Timur. Nang kene, onok sisan sesepuh sing biasa dihormati dan dadi juru kuncine. Nang Semeru, juru kunci sing paling terkenal iku jenenge Mbah Dipo. Mbah Dipo iki sesepuh sing paling dihormati nang daerah kaki Gunung Semeru. Pas jaman enome, mbah Dipo iki ngentekno masa-masa iku gawe bertapa nang Puncak Mahameru. Suwe banget bahkan rambute ae dowone sampe sak pinggange. Hal iku sing marai mbah Dipo disebut wong sing paling eroh perkoro Semeru. Bahkan beliau iki isok eroh kapan Gunung Semeru bakal erupsi dan kapan wayahe gawe evakuasi.


Menurut Wikipedia, Badan Meteorologi, Klimatologi, dan Geofisika utowo biasa disingkat BMKG iku Lembaga Pemerintah Nonkementrian Indonesia (LPNK) sing nduwe tugas ngelaksanakno tugas pemerintahan nang bidang meteorologi, klimatologi, kualitas udara, ambek geofisika. Kepala BMKG saiki iku Prof. Ir. Dwikorita Karnawati, M. Sc., Ph. D. BMKG nduwe tugase dewe. Siji, pengkajian ambek penyusunan kebijakan nasional nang bidang meteorologi, klimatologi, kualitas udara, ambek geofisika. Loro, koordinasi kegiatan fungsional nang bidang meteorologi, klimatologi, kualitas udara, ambek geofisika. Telu, ngefasilitasi ambek ngelakoni pembinaan nang kegiatan instansi pemerintah ambek swasta nang bidang meteorologi, klimatologi, kualitas udara, ambek geofisika. Papat, penyelenggaraan pengamatan, pengumpulan, penyebaran, pengolahan, analisis, ambek pelayanan nang bidang meteorologi, klimatologi, kualitas udara, ambek geofisika. Limo, penyelenggaraan kegiatan kerjasama nang bidang meteorologi, klimatologi, kualitas udara, ambek geofisika. Terakhir, penyelenggaraan pembinaan ambek pelayanan administrasi umum nang bidang perencanaan umum, ketatausahaan, organisasi, tatalaksana, kepegawaian, keuangan, kearsipan, hukum, persandian, perlegkapan, karo rumah tangga.


Aktivitas  uwong saiki bedo-bedo, awit teko bocah enom sampek wong gede. Opo maneh nag jenenge aktivitas nag waktu luang, kabeh wong mesti bedo-bedo gawe ngelakoni penggawean nag waktu luange. Sing duwe keluarga yo mesti ambek keluargae, nag sing bocah enom, mesti ambek pacare utowo ambek konco-koncoe sing penting kumpul bareng. Aktivitas nag waktu luang ancene apek gawe kebutuhan awak ben awak'e tambah relax utowo ketok nyantai. Istila'e ngasohno awak teko abote ngelakoni penggawean pirang-pirang dino sing wes kelakon. Dadi sak marine aktivitas iku, pikiran dadi lego ambek awak balik seger maneh. Dadi aktivitas nag waktu luang iku pentinge pol gawe kebutuhan kesehatan awak dewek kabeh.


Onok sing tau krungu ambek sing jenenge tradisi Bakar Batu? Ritual sing siji iki asale teko Papua. Ritual iki umume diselenggarakno pas onok peristiwa penting, koyok lahiran, kematian, kawinan, sampe ucapan syukur mergo hasil panen sing apik. Tradisi iki wes dilakoni ket suwe karo masyarakat suku Dani. Jeneng “Bakar Batu” iki soale masyarakat kono masak nganggo watu sing dibakar disik. Marine dibakar, watu-watu mau dilebokno nang lubang cilik. Engkok, bahan-bahan panganan koyok daging, macem-maceme telo, ambek sembarang sayur bakal disusun nang nduwure dan dijarno sampe mateng. Nek awakmu nduwe kesempatan gawe nang Papua, ojok lali melok ndelok ritual iku, isok dadi pengalaman gawe awakmu dewe.


Jarene akeh uwong, hubungan sahabat iku buru isok terjalin nek rong uwong utowo luwe nduwe kepribadian sing cocok dan klik. Biasane mereka iku nduwe kepribadian sing mirip mirip sisan. Tapi, kadangan sepasang sahabat iku isok ae terjalin antara kutub karo kutub, alias rong uwong iku mau nduwe kepribadian sing bener-bener bertolak belakang. Semisal sing siji ekstrovert dan ceria puol, terus sijine introvert dan meneng puol. Nek uwong ndelok, pasti ngirone persahabatan rong uwong iku gak bakal awet. Nyatane, sepasang sahabat sing nduwe kepribadian saling bertolak belakang iku isok terus terjalin loh. Teko bedone sifat ambek cara pandang, mereka iku dadi isok saling melengkapi dan dadi saling ngerti satu sama lain.


Misale, awak dhewe pengen dodolan pangan seko omah, mungkin awak dhewe iso gawe panganan sing biasane dipangan pas isuk-isuk. Isuk-isuk kui wong mesthi akeh sing kesusu kerjo dadine ora sempet sarapan. Iso uga pas preinan, wong kui males tangi pas isuk-isuk. Timbangane dheweke ora sarapan lan males gawe panganan, dheweke mesthi milih tuku. Neng kono, awak dhewe iso jupuk kesempatan. Awak dhewe iso nyesuaike panganan sing didol. Soale, sak ben daerah kui, kebiasane bedo-bedo. Koyo neng Yogyakarta iki, tak mat-matke wong arang sing seneng sarapan bubur. Wong daerah kene iki luwih seneng sarapane soto. Mungkin, neng daerah liyane uga duwe kebiasaan sing bedo.


Jaman biyen pas cilik, awak dhewe ngerasake yen ibadah poso kui abot banget. Rasane kui sasi Ramadan luwih sui seko wektu-wektu liyane. Awak dhewe ora sabar bodo ben iso magan panganan sing enak. Nanging pas kui, awak dhewe iso niteni yen arep bodo kui seko iklan sirop neng TV. Seko mlebu sasi Ramadan kui, sirop iklan kui wis metu. Yen awak dhewe delok iklan sirop kui artine sasi poso kui wis cerak. Iklane kui dibagi dadi beberapa bagian, paling ora telu. Sing bagian terkahir kui, biasane nyeritake kebersamaan pas bakdo. Seko kui awak dhewe iso ngerti, yen dino sing awak dhewe enteni wis cerak. Iklan kui iso dadi ganti tanggalan.


Gim neng gawai kui dudu kanggo bocah-bocah utowo wong enom wae. Wong sing wis dewasa lan gedhe uga dolan gim neng gawaine dhewe-dhewe. Seko pengamatan, gim sing didolanke wong gedhe kui ono ciri-cirine arep podo. Intine kui gime kui kudu gampang didolanke. Gime kudu sing iso dinimakti tanpa duwe kemampuan sing khusus. Gime kui kudu iso didolanke kapan wae. Biasane wong-wong sing nyambut gawe, dolan pas lagi neng duwur sepur perjalanan bali. Gime uga kudu sing ora marake stress. Maksude, gim sing carane menang kui gampag. Dadi gim sing kerep didolanke karo wong sing wis dewasa kui gim-gim sing koyo puzzle, koyo Candy Crush.


TV saiki ambek biyen iku sejene adoh, nak biyen ngeleh chenele TV iku diunter-unter sampek pegel lagek petuk chanele. Tapi saiki cukup diremote wes iso maleh chanele. Tapi nag ilang remote yo mesti bingung piye oleh ngakakno ambek oleh ngeleh chanele. Carane maeng iku gampang cukup dicupno disek kabele nang cup-cupane listrik, terus dipetek petekan sing ono tulisane "power". Nak wes dipetek jelas makan TV-ne. Terus radio barang saiki oleh ngakakno yo ngunu dicobno listrik disek lagek dipetek petekan sing ono tulisane "power" lagek iso makan radione maeng. Saiki ancene wes serba listrik seje ambek biyen sing isek gowo batu.


Ben uwong iku pasti nduwe kegiatan masing-masing nek pas lagi stres. Onok sing mangan akeh, nonton film, turu, dan liyan liyane. Dan sing lumayan popular iku ngresikno kamar pas lagi nganggur. Dadi waktu nganggur iku gak digawe istirahat opo liyane, tapi malah resik-resik kamar. Jarene ngresikno kamar nek lagi nganggur iku isok ngilangno stres mergo kerjaan utowo tugas-tugas liyane. Ndelok kamar sing gak karu-karuan koyok kapal pecah iku koyok gambaran kondisi utekke uwong sing stres. Nek kamar iku dirapikno sitik sampe bener-bener resik, rasane iku koyok utekmu melu disapu dan dipel sampe kinclong. Nek wes ngono, baru rasane utek plong dan siap ngadepi kerjaan maneh.


Jaman saiki, aku wong sing pengen dadi bener dhewe. Ora ono wong sing ngakus salah, senadyan dheweke sak jane ngerti yen dheweke kui salah. Iki termasuk neng agama lan perdaan aliran. Kabeh agama utowo suatu aliran agama kui ora gelem disalahke karo kelompok liyo. Sing parahe kui, wong iso tekan kepegen bela-belani sinau kitab suci agama liya kanggo ngebuktike kelompok sing liya kui salah. Nanging kui sebenere ora perlu. Alasane, yen sinau mung setengah-setengah kui podo wae mergo argumentasine bakal ora valid. Sing keloro, kanggo nyalahke wong liyo kui, udu fungsine kitab suci. Sak ben agama kui duwe kitab suci ben umate iso dadi wong sing luwih apik.


Opak kuwi camilan sing cilik, enteng, nanging ngewaregi banget amarga digawe saka tela utawa beras. Opak wis ana nalika jaman biyen simbah-simbah isih cilik. Kanthi saiki ya dadi cemilan andalan sing murah. Warung-warung ya dodol opak. Ana sing arane opak angin, opak puli beras, lan akeh maneh jenise. Nanging akeh wong sing ora ngerti yen kadang opak iki ana sing diproduksi nganggo formalin. Masio murah, ya wong kudu ngati-ati karo panganan ini. Amarga opak ya sajenis karo krupuk, opak iki ya kudu didelok kadar lengane, apa ya aman lan ora nggarai watuk. Lan produksine iki kudu ditinjau maneh ben tetep resik.


Dino iki aku mlaku-mlaku nang salah siji Mall sing onok nang Suroboyo. Niate seh kate me-time ngono lah. Terus pas aku nongkrong nang salah siji Kafe, aku gak sengojo ndelok Alma ket adoh. Alma iku mantan sahabatku. Awak dewe mbiyen iku wes konco kentel pol. Terus mergo awak dewe ngesir arek lanang sing podo, marakno awak dewe dadi perang dingin dan suwe-suwe malah saling ngadoh. Dan saiki aku ndelok Alma lagi guyonan karo konco anyare. Aku ndelok e mek isok senyum cilik. De’e ketok banget wes bahagian karo konco anyare. Ngetoki banget nek de’e iku wes ngelalekno awakku, sing mbiyen tau dadi sahabate. Sedih seh, tapi yaopo maneh, jenenge urip.


Hayo, kanca-kanca padha ngerti apa ora tembang Gundhul-gundhul pacul? Lan tembang iki ngenani bab apa? Gundhul-gundhul pacul tembang kang asale saka Jawa Tengah. Tembang iki kang kerep didadekake uga kanggo lagu dolanan bocah. Surasa ing njero tembang iku apik banget. Gundhul-gundhul pacul nduweni surasa kanggo para panuntun. Yen ditamatke kanthi setiti, tembang iku dadi pepoyok ben para panutan nduweni watek kautaman. Watek kanggo ngupayakne kabeh kaperluaning para rakyat ben rakyat urip tentrem. Panutan kudu isa njaga amanah lan ora perlu watek umu. Yen nganti umuk kabeh bakal dadi morat-marit. Nah, tembang iki isa dadi salah sijine sarana tuladha kanggo adhik-adhik kabeh. Kamangka, aja padha tumindak ala.


Transportasi andalan sing digawe liburan iku salah sijine yo bus. Bus iki kendaraan sing nduwe petang roda dan kapasitase gede banget. Bus sing gede isok nampung bahkan sampe 50 uwong dan kabeh komanan panggon lunggo. Onok macem-macem bus sing biasa digawe perjalanan liburan. Mulai teko bus umum sampe bus sing disewo khusus gawe liburan keluarga. Fasilitas bus wisata jaman saiki wes apik banget. Mulai teko kursine sing empuk, AC super adem, TV, bagasi sing guede dadi isok muat tas akeh, colokan listrik, sampe jedhing. Bus wisata sing wes disewo khusus isok melayani perjalanan sesuai perjanjian, mulai antarkota, antarprovinsi, sampe antarpulau.


Roto-roto awak dewe pasti nggolek profil e budayawan iku teko internet. Tapi onok situasi ndek ndi profil iku gak lengkap dan marakno angel gawe nggoleki tentang budayawan iku mau. Onok siji cara sing isok dilakoni gawe nggolek profil budayawan luwe mendalam. Carane yaiku wawancara wong e langsung nek sek urip. Biasane kan onok kontak e nang internet, nah awakmu ngehubungi disikan. Ojok lali nganggo boso sing santun cek luwe gampang diterimo budayawan iku mau. Nek wes tektokan, garek janjian ae kate ketemuan nang ndi dan jam piro. Nek wes beres kabeh, garek ngenteni hari-H dan awakmu isok ngelakoni wawancara langsung nang budayawan sing mbok golek iku. Isok sisan engkok awakmu nambahno informasi tentang budayawan iku nang internet.


Ana tradisi sing bedha saka umat muslim ning Medura, yaiku tradisi mudik wayah Idul Adha. Mudik utawa bali kampung iki kerasa bedha amarga biyasane umat muslim ning wilayah liyane ngelakoni mudik wayah Idul Fitri. Ning Idul Adha, wong Medura nganggep yen Idul Adha iki luwih gedhe saka Idul Fitri amarga mbarengi karo ibadah haji ning tanah suci. Dadi akeh sing nganggep yen budaya meriah kuwi kudune ana pas Idul Fitri. Kamangka pas Idul Adha, ning daerah Medura, Situbondo, Bondowoso, Lumajang, uga daerah sing akeh wong Medura mesti rame lan toko-toko padha sepi amarga akeh sing padha ngerayakake ning omah keluwarga adohe. Apa maneh yen keluwargane melu kurban.


Nandur iku termasuk kelakoan sing biasane digawe icir-icir tanduran wong nang lemah, mboh iku nang sawah, nang latar, utowo nang dadah. Kabeh iku tetep dijenengi nandur mergo penggawean iku icir-icir tanduran. Nah sing ditandur iku maeng yo pirang-pirang, awit teko kebutuhan mangane menungso contohne koyok pari, kacang-kacangan, jagung, ambek liyan-liyane. Kabeh iku maeng ancene penggawean nandur sing biasane gelek dilakoni menungso. Tapi sing biasane gelek nandur iku yo wong sing seneng nandur-nandur. Terus sing seneng nandur yo ora mok wong tani tok, tapi wong saiki masio nang kota barang yo akehe megilan mergo saiki akeh song sing seneng ambek tanduran.


Telong ulan wingi aku karo konco-konco melok ngaji rutin nag masjid kampus. Biasane pengajian iki ono nag mari ashar pas dino kamis. Pengajian iki sing dibahas macem-macem mulai teko ngaji kitab kuning sampek pengajian sing isine bahas masalah sosial sing ono hubungane ambek ceramah agama. Lah ketekpak'an dino iku bahas masalah najis sing akeh-akehe bocah kampus iku ngelakoni perkoro iku yaiku sikile neracak teko nggon wudu sing ora atek gawe sandal padal panggonane iku adoh teko mesjidte terus ora ono panggonan lewati sing digawe suci kanggo mlaku nang mesjid. Pas waktu iku akeh bocah sing rumongso soale akeh sing durung paham masalah iki.


Masjid Nabawi iki salah siji Masjid sing onok nang kota Madinah, Arab Saudi. Masjid Nabawi iki dadi Masjid ketelu sing dibangun nang sejarah Islam dan dadi Masjid nomer loro sing paling gede sak dunyo. Seliyan Masjidil Haram, Masjid Nabawi iki sisan dianggep dadi tempat suci gawe umat Muslim. Luase masjid iki yaiku 40.000 m persegi dan isok nampung sampe 600.000 jamaah. Nek pas musim nyekar nang makam Nabi, Masjid iki isok nampung sampe sak juta jamaah. Masjid Nabawi iki diyakini mbiyene iku dadi omahe Nabi Muhammad SAW pas beliau hijrah nang Madinah pas tahun 622 Masehi. Bangunan awale gak onok atape dan dinggo gawe kepentingan sosial koyok panggon ngumpule masyarakat, majelis, dan digawe sarana sekolah agama. Tambah suwe, pemimpin Madinah ganti ganti terus dan akhire terus terusan dibangun sampe gede koyok ngene.


Ning asramaku biyen ana sing jenenge mesin cuci keramat amarga sing oleh nganggo mesin cuci kuwi mung para senior lan mung oleh kanggo ngumbah seragam amarga mesisn cuci kuwi apik. Sapa wae sing ngumbah ning mesin cuci kuwi mesti dadi siswa sing berprestasi utawa bisa ngumpulake nilai sing apik. Nanging pas aku wis kelas 12, aku baru ngerti yen mesin cuci kuwi mung crita gawe-gawenan ben mesin cucine awet lan ora gelis rusak amarga mesin cuci iki sing paling apik ning asramaku. Nanging crita mesin cuci keramat kuwi wis kadhung nyebar lan dipercaya karo para siswa sing ana ning asrama, utamane ning asrama putri.


Sing awak dhewe golek seko olahraga kui, dudu awak mengko bakal dadi apik, opo ben iso nunggah neng media sosial. Sing penting seko olahraga kui awak dhewe latian napas. Latian napas iki ora mesthi dilakoke neng olahraga sing abot, neng olahraga sing enteng kui tetep iso. Malah kanggo wong sing dudu atlet utowo ora biasa latian, luwih dianjurke ngelako sing enteng-enteng disik, koyo mlaku 10 menit sak ben dione. Napas kui penting dilatih soale iki pengaruh banget neng metabolisme sing ono neng jero awak. Sistem kui sing bakal bakar lemak lan jupuk nutrisi seko panganan utowo ombenan sing awak dhewe konsumsi. Yen sistem kui ono gangguane, awak dhewe iso keno akeh penyakit.


Air purifier iku alat sing isok digawe murnikno udara. Alat iki dadi andelan gawe ngentokno udara sehat nang njero omah. Kerjone alat iki yaiku nyedot udara nang njero filter gawe disaring terus disalurno ben dadi udara sing kualitase luwe resik. Alat iki akeh dimanfaatno karo wong sing urip nang perkotaan ndek ndi kualitas udarane wes elek pol dan bek karo polusi. Sak liyane iku, air purifier iki nduwe akeh manfaat. Siji, ngilangno ambu badek. Loro, nyegah penyebaran jenis penyakit menular sing onok nang udara. Telu, ningkatno kualitas turu. Papat, ningkatno harapan uripe menungso. Limo, isok nangkep asap. Enem, ngurangi kemunculan jamur. Terakhir, nangkep bulu alus ambek ketombe sing onok nang kewan angonan.


Ngunggahke video panggon wisata sing ora kabeh wong ngerti kui pancen duwe keuntungan. Video kui iso viral lan panggon sing dimaksud bakal dikunjungi akeh wisatawan. Warga lokal dadi iso duwe penghasilan tambahan seko ngedol barang utowo jasa neng kono. Nanging gawe viral panggon wisata kui, ora mesthi duwe dampak sing sae. Iso wae wisata alam sing viral kui dadi rusak mergo dikunjungi karo akeh turis. Panggon wisata kui ora duwe persiapan sing cukup kanggo nangani turis sing mbludak. Diimbuhi, turis-turis sing sak penake dewe sing ngerusak fasilitas wisata. Contohe koyo, taman amarylis sing biyen ono nek Yogyakarta. Mergo turis sing ngerti-ngerti akeh lan ora ono persiapan, taman kui dadi rusak lan kudu ditutup.


Pas jaman SMA, aku tau melu tanding senam ritmik tingkat kabupaten. Senam ritmik iki ana sing kategori tim, uga ana sing kategori individu utawa tunggal. Aku melu sing kategori individu. Sejatine pertandingan individu iki mbutuhake kelenturan kaya wong nari. Nanging kekuatane uga ora oleh mudhun. Amarga bobotku sing luwih, 6 sasi sak durunge lomba, aku wis dikongkon diet lan latihan sing disiplin uga nguwasai alat kaya hulahop, pita gimnastik, bal, lan uga nguasai jenis musik sing arep didadekake lagu senam. Peserta lomba iki yaiku antarsekolah lan wis diseleksi ning tingkat kecamatan uga sekolah. Aku ora oleh juara, nanging aku seneng amarga iki pengalaman sing marai semangat kanggo berprestasi luwih dhuwur.


Pie susu khas Bali gegawan sing mesthi dienteni yen mari lunga teka Bali. Rasa panganan iki khas banget. Wujude sing bunder lan warnane kuning mas nambahi rasa pengin mangan pie susu Bali iki. Ning pinggire kaya tepung rada atos nanging ing tengahe adonan pie susu Bali iki alus lan langsung bisa mbleber nalika dipangan. Legine uga ora legi banget dadi isih aman nalika dipangan saben dina. Rasa susune uga ora mblenek dadine ora bakal jeleh nalika dipangan terus. Pie Susu Bali iki bisa dituku ana ing toko-toko gegawan khas Bali. Regane uga standar ora larang banget. Kabeh wong sing diwenehi mesti arep lan seneng banget.


Indonesia kuwi terkenal karo budhaya sing nguri-nguri dalan uripe wong kaya wiwit ning jero weteng kanthi wis lair. Banjur gedhe, dadi manten, kanthi tradisi ngurmati wong sing wis wafat. Menungsa kuwi wiwit ning jero weteng wis dislameti kaya ana upacara 4 wulanan, yaiku upacara kanggo mengeti ruh pertama mlebu umur ngandut 4 wulan. Uga ana tingkeban ning wulan kepitu sing dadi wulan sakral amarga diarani meteng sing paling akeh godhane. Kamangka ana prosesi siraman, kirim dunga, mecahake klapa, lan liyane. Yen wes lain, uga ana upacara brokohan kanggo mengeti bayi lair lan slametan ngubur ari-ari kanthi puput tali puser kanggo ndungakake bayi slamet.


Nyamikan wonten Indonesia kathah sanget jinisipun. Wonten nyamikan ingkang raosipun gurih, wonten ugi ingkang manis utawi gabungan saking kalih raos menika. Onde-onde kalebet nyamikan ingkang nggabungaken raos gurih kaliyan manis. Gurihipun onde-onde asalipun saking adonan glepung kaliyan taburan wijen wonten njawinipun. Raos manis kacang ijem kaliyan gendhis saged diraosaken saking isianipun. Jinising onde-onde ugi wonten maneka warna. Wonten onde-onde biasa ingkang isinipun kacang ijem, wonten onde-onde biasa ingkang boten gadhah isian. Wonten ugi onde-onde keciput ingkang ukuranipun alit-alit dados boten wonten isinipun. Onde-onde ingkang kopong alias boten gadhah isi teksturipun langkung garing lan awet. Nanging, sedayanipun sami raos eca lan gurih.


Trans Jogja kui siji-siji kendaraan umum sing dicepake pemerintah kota utowo propinsi. Sakliyane kui, saiki ora ono kendaraan umum liyane. Disik jarene ono bis, nanging saiki arang banget liwate. Trans Jogja kui koyo bis bioso sing wis duwe rute sing tetep. Saiki wis ono luwih seko 12 rute sing disediake. Bentukan bise kui biasa. Kapasitas wong sing iso lungguh neng kono sekitar rong puluhan. Yen misale ditambah karo sing ngadeg, mungkin iso tekan 40 wong. Kursine adep-adepan mirip koyo kursi neng KRL. Werno buse kui ono loro, ono sing ijo lan biru. Nanging werno kui ora duwe maksud opo-opo. Nanging bis sing werno biru kui ketok luwih apik timbangane sing ijo.


Tom Brady kui dadi pemain neng posisi quarterback neng olahraga american footlball. Pemain sing duwe jeneng lengkap Thomas Edward Patrick Brady Jr. iki lair neng California 3 Agustus 1999. Dheweke wong kulit putih Amerika sing duwure 1.94 meter. Dheweke iso mlayu 40 yard kui selama 5.28 detik. Dheweke ngewiwiti karire dadi pemain kui ket dee ono neng bangku kuliah. Lagi taun 2000, dheweke kepilih dadi salah siji pemain NFL neng tim New England Patriot. Bareng-bareng karo tim Patriot iki, dheweke iso ngolehke akeh penghargaan. Dheweke dadi pemain sing penghargaan pemain sing paling penting peng 3, taun 2007. 2010, lan 2017. Dheweke uga iso gowo Patriot juara Super Bowl tekan peng 7.


Nandur lombok iku akeh manfaate. Salah sijine yaiku bisa kapan wae dipetik kanggo digawe sambel. Nanging ora kabeh wong bisa nandur lombok kanti apik. Iki tata cara nandur lombok supaya bisa cukul apik nganti panen. Kaping siji, milih winih lombok sing apik. Winih lombok sing apik bisa dituku ana ing toko tanduran. Kaping loro, winih lombok iku dipepeh ing gisore srengenge nganti garing. Kaping telu, sawise dipeh kudu dipilih maneh endi winih sing pas kanggo ditandur. Yen wis nemu winih sing apik, wis bisa ditandur. Nandur ana ing lemah sing wis dicampur karo sekam lan pupuk supaya cepet cukul. Sawise ditandur aja lali kanggo diramut kaya disiram saben dina, lan diwenehi pupuk 2 minggu pisan.


Ibadah jumat agung yaiku ibadah Jumat seminggu sak durunge Minggu paskah. Jumat Agung iki salah siji saka ibadah trisuci paskah, yaiku dina mengeti kematian Yesus disalib ning Golgota.  Sak durunge Jumat Agung iki uga ana ibadah Kams Putih. Dina kematiane Yesus iki uga ora pasti amarga ana sing ngomong yen dina Rabu, kamangka ana Rabu Abu uga ana sing ngomong Jumat kamangka ibadahe arane Jumat Agung. Ibadah iki tujuane kanggo refleksi apa wae sing dikorbanake karo Yesus. Nanging, ana itungan sing bedha ning wilayah kulon lan wetan kanggo acara Jumat Agung iki amarga ana pembedha metode kanggo ngitung tanggal yaiku bedha kalender Georgian lan Julian.


Kaliurang kui dadi destinasi wisata sing disenengi karo wong Yogyakarta. Neng daerah kui, howone adem.  Jarak antara Kaliurang lan pusat kota kui ora adoh, sekitar 1 jam perjalanan. Ket biyen, Kaliurang wis dadi tempat wong Yogyakarta ngilangi mumet lan kesel bar aktivitas saminggu. Tekan saiki, Kaliurang isih dadi panggon pelajar lan mahasiswa sing arep ngadake makrab utowo diklat. Nanging saiki, Kaliurang wis ora dadi panggon wisata sing sepenak disik. Saiki Kaliurang ora seadem biyen. Mergo penasan global sing lagi berlangsung iki, ora heran neng endi-endi wae suhune munggah. Keloro, perjalanan seko kota neng Kaliurang kui macet, utamane pas dino Sebtu-Minggu. Delok kondisine sing saiki lan wis ora ono objek wisata sing menarik, rosone eman-eman tenogone kanggo lungo neng Kaliurang.


Salah sawijining bab penting ing pariwisata yaiku katersediaane hotel lan fasiltas penginepan sing layak. Hotel lan penginepan iki bisa nambahi pemasukane daerah sekitar lan bisa dadi lapangan penggaweyan kanggo masyarakat sing ana ning kawasan wisata kuwi. Nanging akeh sing ora ngerti carane ngolah penginepan lan hotel kanthi bener amarga hotel-hotel pinggiran iki isih identik kanggo kawasan prostitusi. Kurange pengawasan lan pelatihan kanggo ngelola hotel lan penginepan iki bisa dadi kerugian sing bisa ngajurake bisnis pariwisata kuwi dhewe. Apa maneh yen hotel lan penginepan kuwi ora duwe pengelolaan kenyamanan sing apik lan rapi uga ana fasilitas restoran sing ndukung kamajuan hotel.


Dadi bakul jajanan pasar kui dudu gawean sing sepele. Biasane sing gawe jajanan pasar kui ora ngedol barang dagangane langsung. Dheweke butuh wong liyo ben dagangane entek. Bakul kui dadi perantara kanggo sing gawe jajanane kui karo sing arep tuku. Sing dadi bakul jajanan pasar biasane duwe keluwihan liyo dibandingke sing gawe yaiku bakul kui duwe panggon sing strategis. Bakul jajanan pasar kui biasane ono neng pinggir-pinggir dalan sing rame. Panggone sing dienggo dodolan yo ora entuk sak onone. Panggone kudu ketok resik lan higienes. Dadi sing arep podo tuku percoyo, yen cemilan utowo jajanan pasar sing didol kui sehat lan aman kanggo dikonsumsi.


Pas dolan nang koncoku, Aku masi ono TV sing gedene sekitar 40 in-nan. Nah TV ne maeng tebae termasuk sing model anyar sing wes kenel diwei HDMI nang TV-ne dadi wes ora perlu gawe antene. Mari ngunu pas tak delok tibake TV iku yo kenek diwei flashdisk barang soale ancene model anyar wes kenek digawe muter video sing teko Flash Disk barang. Mari ngunu sak liyane TV sing model anyar tibak'e pinggire ono radio lawas sing isek gawe batu biasa, ambek isek untir-untiran nek geleki siaran radione. Mari ngunu ro ono antene ambek centelan kanggo gowo radio iku maeng. Masio wes lawas tapi koyoke radio iku ancene diresiki terus ambek diramot.


Semangat olahraga saiki mulai didukung karo industri hiburan digital lan agensi-agensi media. Salah sawijine acara youtube saka channel VINDES sing digawangi karo Vincent Rompies lan Desta Mahendra, anggota grup musil Club 80's sing saiki aktif ning penyiaran. Amarga semagat sing mudhun ning olahraga, channel iki ngadakake lomba-lomba kaya sing paling rame taun iki yaiku "Tiba-tiba Tenis". Kaya judule, pertandingan iki ngedu kemampuan tenis para artis sing biyasa ana ning TV. Pertandingan iki uga niat banget amarga nyediakake tiket lan sponsor sing digawa kaya pertandingan profesional. Kamangka, ayo semangat dadi agen promosi olahraga ning Indonesia amarga olahraga kuwi hiburan sing penting kanggo masyarakat.


Jaman saiki, awak dhewe iso dodolan tanpa tuku barange sing arep didol. Jenenge sistem dodolane kui dropshiper. Awak dhewe ora mung ora usah tuku barange, malah awak dhewe ora kudu nyimpen barang dodolane kui neng panggone dhewe. Awak dhewe ora butuh nyewa omah utowo ruangan utowo nganggo omahe awak dhewe kanggo didadek gudang. Sistem dodolan iki awak dhewe mung dadi perantara antara sing duwe utowo sing gawe barang karo wong sing arep tuku. Mengko produsen bakal nanganani langsung pesenen sing tuku. Tugase awak dhewe sebagai dropshiper kui itungane dadi gampang banget. Awak dhewe mung golek wong sing arep tuku sak okeh-okeh ben entuk duwit sing luwih akeh.


Kisah sing paling terkenal sing ono nag jeru kitab suci alquran sing gelek dianjurno kon nyontoh karo ulama ambek kiyai yaiku kisahe Nabi Muhammad S.A.W. awit teko akhalke sampe carane uripe kanjeng nabi sing sederhanai pol. Teko kisahe kanjeng nabi sing nang jero alquran maeng, kabeh ulama nyaranno wong muslim iso nyontoh soale bilau termasuk makhluk sing paling apik ambek kekasihne pengeran. Terus teko kisahe beliau maeng wong islam kabeh kudu iso nyontoh sifate bilau sing sabar ambek sederhana ora ketok gumedeh ambek liyan-liyane. Dadi kisahe kanjeng nabi maeng apiki pol kanggo wong-wong muslim ben uripe iku iso slamet ambek sejahtera.


Pak Toni wis ngajar babagan kewirausahaan wiwit aku kelas 10 ning SMA biyen. Pak Toni iki sajane guru mata kuliah ekonomi lan akuntansi, nanging amarga ana kurikulum anyar, Pak Toni uga saiki melu ngajar kewirausahaan. Kelase Pak Toni iki dadi kelas pilihan nanging isish rame amarga luwih akeh pratike tinimbang teorine. Praktike kuwi kaya cara nggawe panganan utawa ngolah hasil ternak lan hasil kebun ben bisa dadi barang sing kena didol. Salah siji rintisane Pak Toni kuwi yaiku program olahan jamur lan ndhog asin sing ana ning sekolahku. Saiki, program kuwi wis sukses kanggo inkubasi bisnis para siswa sing ana ning SMA-ku.


Lunga ning Eropa wis dadi kepenginanku lan kulawargaku. Aku lan kulawargaku wis mulai nabung lan ngelumpukke dhuwit kanggo lunga ning Eropa. Ndilalah preian taun ini Bapakku oleh rejeki. Tabunganku lan kulawargaku dadi tambah akeh. Aku mutusake lunga ning Walanda wae, amarga aku uga pengin ndelok kampus sing wis suwe takincer. Dina iku aku budhal nganggo montor muluk kurang luwih 14 jam lan mandheg ana ing bandara Schipol, Amsterdam. Mangsa ning Walanda lagi mangsa adhem lan udan salju, dadi aku lan kulawargaku wis nggawa sangu klambi sing kandhel kayata jaket, sarung tangan, kupluk, lan sepatu sing cocok kanggo mangsa adhem supaya ora kademen.


Kadang onok wong sing nggumun, opo enake sing nontok pertandingan olahraga langsung ndek Stadion olahraga e. Wes umpel-umpelan dadi siji, dan sumpek kabeh. Batine mereka, kan enakan nonton teko omah nang ngarep TV, gak bakal sumpek umpel-umpelan. Padahal, sensasi nek ndelok pertandingan olahraga langsung ambek teko TV iku bedo puol. Bedone iku adoh puol. Awak dewe nek nontok langsung iku rasa tegange luwe keroso. Terus nek pas gol, sorak soraine iku luwe keroso meriah e dan awak dewe isok bengak bengok bareng ambek supporter liyane. Terus keseluruhan atmosfer e iku gak bakal isok dikalahno. Wes ta, bedo bedo ndelok langsung ambek ndelok nang TV. Nek awakmu gak percoyo, mending cobaen dewe, tak jamin gak bakal nyesel.


Rampung kangelan skripsi lan dituturi ibuku babagan kesabaran lan dunga sing ora pedhot, aku uga iling jare simbah yen  pengen cita-citane keturutan, uga kudu sregep sembahyan dhuha. Sembahyang dhuha kuwi jare bisa mbuka rejeki uga bisa mbuka kabeh peluang. Sak liyane sembahyang dhuha, uga ana sembahyang tahajud kanggo ngelancarake usaha. Banjur aku nuruti simbahku kanggo sholat dhuha lan tahajud. Nanging hasile ya podho wae. Aku bingung lan ora ngerti kudu ngopo. Aku jajal ngecek kabeh babagan ibadahku, banjur aku ngerti yen sholat sunnah kuwi manfaat langsunge dudu kuwi, nanging nyenengke lan ngelegakake ati ben ora was-was lan tenang kanggo ngadepi kabeh masalah.


Jarene koncoku Hotel ancene fasilitase lengkape pol, terus opo sing dibutuhno pas nginep yo kecukupan. Awit teko mangane, alate ados, turu, sampek TV barang yo ono. Tapi kadang hotel iku yo nyocokno karo kebutuhane awak dewek ben ora kelarangen nag nyewo hotel soale hotel ambek fasilitas sing lengkap yo lumayan larang. Nag situs-situs online sing dodolan tiket hotel barang yo jelasno nag regane hotel akeh-akehe wes sak dukure 400 ewu. Tapi nag awakmu pengen sing rodok cocok ambek dompetmu penginapan sing lumayan apik yo enak, soale aku tau jajal penginapan sing rego sak ngisore 400 ewu yo wes enak'e pol. Fasilitas sing digawe kanggo nyukupi kebutuhan pas nginep yo pas.


Senajan akses sing terbatas, desa kuwi bisa dadi panggonan alternatif ning masa pensium amarga tenang lan uga ora akeh kebisingan. Desa iki bisa dadi panggonan sing nyaman sing penting wong sing manggoni kuwi bisa membaur marang masyarakat lan bisa ngeregani lingkungan desa. Senajan gayeng, urip ning desa kuwi kudu kuat lan tahan banting amarga kadhang ana kedadian sing marai mangkel kaya omongane tangga sing ora bisa dikontrol lan uga keadaan sosial liyane. Kamangka, yen kepengen tenang ning masa sepuh, luwih becik bali desa lan nduwe usaha ning kana ben uripe uga ayem tentrem lan adoh saka pikiran negatif saka penggaweyan.


Yen misale, ono kerusuhan bar pertandingan bal-balan kui, wong-wong ora mung suportere wae, nanging pihak penyelenggarane kui uga melu salah. Penyelanggara iki sing duwe tanggung jawab kanggo ngadake jadwal lan nyepak-nyepake opo wae sing gawe pertandingan kui aman lan nyaman. Yen misale, tim sing tanding kui tim rival sing penontone kerep gelud. Apik neng ngono kui, pertandingane ora diadake pas bengi. Yen wis diandani nanging akeh sing ngandani nanging isih ngeyel, kui cetho banget salahe penyelenggara. Pihak penyelenggara kui kudune uga ora ngedol tiket luwih seko kapisitas stadion. Kui iso marake ciloko yeng ono opo-opo. Penyelenggara kui kudu luwih ngati-ngati yen arep ngadake pertandingan bal.


Pas pandemi, kabeh uwong sak donyo diarepke ora metu seko omah. Yen ono wong sing metu senadyan ora ono agenda sing mendesak kui biso ngerugike wong sing liyo. Nanging opo sing digoleki neng ono wong sing metu, mergo akeh banget toko-toko sing ora dibuka. Panggon sing marai kangen kanggo dikunjungi pas pandemi kui iku salah sijine bioskop. Bioskop kui dadi salah siji hiburane wong-wong. Pandemi akeh wong sing tambah stress. Ditambah meneh, sitik banget panggon-panggon sing iso dadi hiburan sing buka. Kepeksone, aku sing seneng neng bioskop nonton kepekso nonton film neng layanan streaming. Emang neng nonton liwat layanan ku pilihan filme luwih akeh, nanging pengalaman nontoe ora semantep nonton langsung neng bioskop.


Tau gak awakmu wes angel-angel ngumbah klambi nganggo mesin cuci, tapi ambu klambine sek apek? Paling awakmu ngirone iku mergo deterjen e sing kurang, utowo mergo gak nganggo pelembut. Tapi tau mikir gak, nek iku mergo filter mesin cuci sing gak tau mbok resikno? Filter mesin cuci iku kan fungsine gawe nyaring kotoran. Nek misal filter iku mau gak rajin diresikno, yo kotoran iku bakal numpuk dan marakno hasil cucian nang mesin cuci iku dadi gak maksimal. Iku sing marakno klambimu sek mambu apek. Mbasio wes mbok tambahi deterjen sampe sak bajek keret, yo gak bakal ngaruh nek filter mesin cuci e sek rusuh.


Semangka bisa dipangan karo diolah dadi aneka warna panganan. Nanging semangka wutuh isih dadi panganan sing disenengi kabeh wong apa maneh ana ing Indonesia. Iki amarga hawa ing Indonesia panas banget lan nalika mangan semangka bisa adem lan seger banget. Milih semangka sing apik kudu pinter supaya ora keblondrok malah njupuk sing ora legi. Semangka sing legi warna kulite rada kuning lan soklat. Luwih kuning utawa luwih peteng warna kulite, nandakake semangka luwih legi. Semangka sing mateng biasane kulite ora pati nggilap. Kulit semangka sing nggilap nandakake semangka iku durung pati mateng. Dadi aja wedi yen nemu utawa tuku semangka sing duwe kulit rada mangkak amarga iku nandakake semangka iku wis mateng.


Neng pertandinga opo wae sing paling digatek wong kui misale pemaine. Misale yen bal-balan sing didelok kui gelandang opo penyerange, yen olahraga tinju lan MMA sing didelok kui petarung sing dijagoke. Padahal neng sak ben pertandingan kui, ora mung ono pemain wae. Awak dhewe sok ora gateke wasit sing ono neng tengah utowo pingir lapangan. Wasit iki tugase penting, soale dheweke sing ngatur dalane pertandingan. Dadi wasit kui uga ora iso main-main. Mung model ngerti peraturan tok, durung iso dadike wong kui wasit sing pener. Misale wasit neng pertandingan tinju. Dheweke uga ngerti carana ngindari utowo nahan jotosan. Yen ora dheweke iso cilako neng jero ring kui.


P3K utawa Pertolongan Pertama Pada Kecelakaan kuwi mestine ana ning saban gedung utawa instansi lan diajarake marang penghuni utawa para pegawai sing ana ning gedung kuwi. Piranti sing utama saka proses P3K kuwi yaiku anane kotak P3K. Ning manca negara, saban wong lan saban omah mesti dnuwe kotak sing isine kaya perban, obat kanggo tatu, kasa, lan uga kebutuhan liyane. P3K iki uga bisa diisi karo obat liya miturut lara sing dirasakake kaya obat lambung, obat asma, lan obat kanggo penderita epilepsi. Oksigen uga kudu disediakake ben bisa dadi cadangan pas ana sesak napas lan uga udara sing panas. Sak liyane kuwi uga kudu ana termometer.


Soda kuwi sajane penemuan ombenan sing apik amarga bisa dari alternatif alkohol. Nanging anggepan kuwi mung ana ing jaman biyen amarga soda durung kacampur gula lan zat-zat pengawet kaya saiki. Soda pertama ditemokake bentuke mung kaya banyu putih nanging ana rasa kang marai keri ning ilat. Jaman saiki ya ana soda sing kaya kuwi, aran dagange yaiku sparkling water. Soda sing ning warung rata-rata wis ana pemanis lan tambahan pengawet sing bisa marai penyakit kaya diabetes lan lara pencernaan. Mutune ora seapik soda alami sing bisa dinggo pengobatan. Mulane, saiki ada produsen sing nggawe alternatif kunir asem sing dicampur soda ben bisa ngurangi konsumsi soda sing tingkate glukosa dhuwur banget.


Pas aku dolan nang kediri aku diundang koncoku gawe slametan kanggo acara sunatane adeke. Lah slametan iki termasuk salah sijine adate wong jowo sing sampek saiki ora iso ditinggalno. Slametan iku upacara sing biasane dilakoni ambek wong jowo sing biasane ate ngelakoni acara utowo hajat penting nang uripe utowo pas mari oleh rejeki. Salah sijine perkoro sing biasane wong jowo gelek ngadakno slametan yaiku nag ate bangun omah. Acara slametan iku asline yo meh podo ambek dongo bareng karo ngundang wong-wong sing ono nag sekitare utowo wong-wong sing dikenal ambek parek karo sing duwe hajat iku maeng. Dadi kebiasaan slametan iku munu wes tradisine wong jowo sing dilakoni sampek saiki.


Salah siji permainan tradisional sing wes akeh wong sing lali iku jenenge kil kilan. Onok sisan sing ngomong sari buahan. Biasane sing eroh dolanan iki iku arek-arek deso. Padahal permainan sing siji iki iku seru puol dan isok dadi bentuk olahraga soale bakal terus bertahan nganggo siji sikil tok. Nek awakmu penasaran, koyok ngene cara dolene. Siji, dolen iki gak isok dewean, kudu arek akehan. Minimal limang arek lah. Loro, hom disik gawe nentukno sing ngejar pemain liyane. Telu, nek wes mari, pemain liyane kudu cekelan tembok sambil ngangkat siji sikile. Pengejar iku mau gak isok nangkep pemain sing cekelan tembok. Dan pemain gak oleh ndekem ndek sak panggon tok, kudu pindah-pindah sisan. Engkok pas pindah, baru pengejar isok cepet-cepetan nangkep pemain sak durunge de’e cekelan tembok. Pemenang ditentukno teko pemain sing paling suwe bertahan.


Yen hawa mulai adem lan mulai ora bersahabat, ombenan paling cocok sak liyane wedhang jahe ya jeruk panas. Jeruk panas iki sumber vitamin C sing bisa ningkatake daya tahan tubuh ing musim sing ora kena dikira-kira iki. Carane nggawe jeruk anget utawa jeruk peres iki ora ruwet kaya jus amarga ora mbutuhake blender. Kaping pisan, pilihen jeruk sing apik. Sajane bisa nganggo kabeh jenis jeruk, nanging ana jenis jeruk peres sing rasane legi rada kecut. Yen lagi musim, uga bisa nganggo jeruk sunkist. Kaping pindho, siyapke banyu panas. Yen pengen legi, bisa ditambah gula. Jeruk panas iki ombenan paling murah nomer 2 sak wise teh panas. Nanging, rasane bar ngombe jeruk panas iki seger lan entheng ning awak.


Salah sawijining olahraga sing paling gampang yaiku sepedahan. Sepeda iki dadi sarana sing paling penting amarga sepeda sing pas ning awak kuwi uga ngaruh marang kenyamanan. Amarga kuwi, miturut detiksport, ana babagan sing kudu digatekake ning sepeda ben tetep nyaman. Kaping pisan yaiku nggatekake ukuran sepeda. Ukuran sing kegedhen uga keciliken kuwi ngaruh banget karo beban sing ana ning sikil pas mancal lan beban sing ana ning pinggang. Kaping pindho yaiku kudu nyediakake banyu kang akeh ben ora dehidrasi. Kaping telu yaiku kudu nyediakake jadwal khusus ben bisa mancal luwih adoh lan bisa eksplorasi dalan anyar ben ora gampang bosen.


Yen ngomongke bab gaweyan kang ana gandheng cenenge karo panganan, ya wis mesthi kabeh sarujuk pakaryan kuwi mau arane Chef. Dadi Chef kuwi mbutuhake skill kang akeh lho, kayata kudu bisa masak kanthi bener lan pener. Tegese, wiwit milih bahan, ngolah bahan, milih bumbu, masak, nganti nyawisake panganan kabeh kudu dilakokake kanthi setiti supaya asile bisa maksimal. Durung maneh yen kowe dadi Celebrity Chef, wis mesthi kowe kudu percaya dhiri, bisa ngadi busana lan ngadi sarira, uga kudu bisa public speaking supaya katon merbawani ing sangarepe kamera. Bayangke wae kowe seneng masak lan mbok unggah ing instagrammu, lah jebulane sing komen lan nyengkuyung akeh, apa ora krasa seneng atimu? Mula yen kowe minat dadi Celebrity Chef wiwiti wae saka saiki!


Biyen aku paling seneng delok olah raga bulu tangkis. Nah sing paling favorit yauki Taufik Hidayat. Deke iku termasuk pemain bulu tangkis sing banggakno kanggo bangasa iki soale wes nyumbang prestasi sing megilan yaiku juaran dunia 2005 ambek piala atena 2004. Cara maine deke iku lincahe megilan sampek konco-konco ambek lawane ae ngakoni nag deke iku pinteri megilan oleh main. Sak liyane iku yo akeh prestasi liyane koyok juara asian games 2002, juara dunia WBF, ambek Olimpiade sing ora mandek-mandek. Mari ngunu deke ora melok maneh Pelatnas Cipayung nag tanggal 30 januari 2009 ambek mutusno dadi pemain sing profesional. Sak marine iku deke gawe pusat pelatihan bulu tangkis sing di jenengi Taufik Hidayat Arena.


Amalan sing awak dhewe lakoke neng donyo kui bakal diwales neng akhirat mengko. Naning sak durunge kui, awak dhewe wis iso ngicipi balesane neng alam kubur. Yen awak dhewe pantes mlebu swarga, awak dhewe bakal diloke endahe panggon kui. Yen awak dhewe pantese mlebu neroko, awak dhewe wis iso ngerasake panas seko neng alam kubur. Gerbang neroko bakal dibukake kanggo wong-wong sing akeh ngelakoke tindakan ala pas isih urip. Senadyan awak wong kui durung mlebu uap panas sing metu seko kono wis iso bakar kulit. Wong kui oga bakal dikancani karo amal eleke, sing rupane olo lan ambune busuk. Awake wong kui bakal diantemi nganggo gada wesi lan kuburane bakal dadi sempit tekan balung-balunge remuk.


Mangkat kerjo neng kantor kui pancen malase banget. Disik pas jamane pandemi, awak dhewe wis biasa nyambut gawe seko omah. Saiki pandemine kui wis ora ono, awak dhewe dipekso balik menyang kantor. Awak dhewe dadi kudu tangi luwih isuk lan uga adus sak durunge mangkat. Biasane disik, awak dhewe iso sante-sante disik sakdurunge nyambut gawe. Awak dhewe isih ono wektu kanggo dolan karo bojo lan anak. Padahal, sebenere gaweane dhewe kui pancen iso digarap seko omah. Awak dhewe ora butuh-butuh banget ono neng kantor. Paling awak dhewe kudu neng kantor pas ono rapat sing penting wae utowo kudu ketemu langsung karo pelanggane perusahaane dhewe.


Tahun iki aku ambek dulurku milih liburan nang Jakarta wong loro. Mergo bosen nang panggon sing iku iku ae, awak dewe nyobai nang Perpustakaan Nasional alias biasa disingkat dadi Perpusnas. Terus dulurku kepikiran gawe moco buku nang kono. Ternyata, awak dewe kudu daftar dadi member e disik. Akhire aku ambek dulurku daftar member Perpusnas diewangi karo petugase. Pertama, ngisi formular pendaftaran sing wes disediakno nang ruang keanggotaan nang lantai 2 Perpusnas. Mbari ngono nyudokno KTP. Pas wes mari ngisi formulir, awak dewe dijaluki nomor telpon ambek alamat email sing isok dihubungi. Wes deh garek ngenteni diluk dan awak dewe entuk kartu anggota.


Dina Jumat wingi, Kiki lunga ning masjid kanggo sembahyang jumatan. Kiki istirahat saka kantor pas jam mangan awan. Rampung wudhu, dekne langsung lunga menyang masjid sing ana ning cedhak kantor. Wayah jumatan kuwi, Kiki ngerungokake khotbah babagan kautamaane zakat. Kiki uga ngerungokake ceramah babagan zakat iki oleh disumbangake saka harta lan kapan wae bisa disumbangake ben kautamaane tetep ana, yaiku ora kanthi ngeliwati keleme srengenge ning dina Idul Fitri amarga tujuane zakat kuwi ya ngopeni wong sing ora duwe panganan ning dina kuwi. Banjur Kiki uga nyatet babagan sing penting kaya ukuran kanggo zakat lan apa wae sing bisa disumbangake kaya beras lan dhuwit.